GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tatar Thai Turkish Ukrainian Urdu Vietnamese Zulu\n“Woɖo nunɔlagã sia nunɔlagã, bena wòatsɔ nunanawo kple numemewo ana.”—HEBRITƆWO 8:3.\n1. Nukatae amewo sena le wo ɖokui me be ehiã be yewoatrɔ ɖe Mawu ŋu?\nBIBLIA ŋutinyaŋlɔla Alfred Edersheim ŋlɔ bena: “Edze abe vɔ sasa nye amegbetɔ ƒe ‘dzɔdzɔmedidi’ abe alesi gbedodoɖa nyee ene; vɔ sasa ɖea nusi amea sena le eɖokui me fiana, ke gbedodoɖa ɖea eƒe seselelãme ku ɖe Mawu ŋu fiana.” Tso ɣeyiɣi si me nuvɔ̃ ge ɖe xexeame la, ehe fɔɖiɖi, teteɖa tso Mawu ŋu, kple wɔnamanɔameŋu ƒe vevesese vɛ. Ðeɖekpɔkpɔ tso nusiawo me hiã. Ele bɔbɔe be míase egɔme be ne amewo ge ɖe nɔnɔme wɔnublanui siawo me la, wosena le wo ɖokui me be ehiã be yewoatrɔ ɖe Mawu ŋu wòakpe ɖe yewo ŋu.—Romatɔwo 5:12.\n2. Vɔ gbãtɔ siwo wosa na Mawu ŋuti nuŋlɔɖi kawoe míekpɔ le Biblia me?\n2 Kain kple Abel ye nye amesiwo sa vɔ gbãtɔ siwo dze le Biblia ƒe nuŋlɔɖi me la na Mawu. Míexlẽ be: “Esia megbe la eteƒe medidi o, Kain tsɔ agblemenu aɖewo wɔ vɔsae na Yehowa. Abel hã tsɔ eƒe lãwo ƒe ŋgɔgbevi, siwo dami la ƒe ɖewo vɛ.” (Mose I, 4:3, 4) Emegbe míekpɔe be esi Mawu kpɔ Noa ta le Tsiɖɔɖɔ gã si tsrɔ̃ eŋɔlimetɔwo ƒe dzidzime vɔ̃ɖia ɖa me la, eʋãe ‘wòmè nu le vɔsamlekpui’ dzi na Yehowa. (Mose I, 8:20) Esi Mawu ƒe ŋugbedodowo kple yayrawo ʋã Mawu subɔla nuteƒewɔla, kple exɔlɔ̃, Abraham la, ‘eɖi vɔsamlekpui eye wòyɔ Yehowa ŋkɔ le afima’ enuenu. (Mose I, 12:8; 13:3, 4, 18) Emegbe xɔse ƒe dodokpɔ sesẽtɔ kekeake va Abraham dzi, esime Yehowa gblɔ nɛ be wòatsɔ viaŋutsu Isak asa numevɔe na ye. (Mose I, 22:1-14) Togbɔ be nuŋlɔɖi siawo le kpuie hã la, wona numekɔkɔ geɖe mí tso vɔ sasa ƒe nyatia ŋu, abe alesi míakpɔe ene.\n3. Akpa kae vɔsawo wɔna le subɔsubɔ me?\n3 Biblia me nudzɔdzɔ siawo kple bubuwo na eme kɔ be vɔ ƒomevi aɖe sasa nye tadedeagu ƒe akpa vevi aɖe tso blema ke hafi Yehowa va na sewo ku ɖe eŋuti tẽ. Le ɖekawɔwɔ me kple nya ma la, numekugbalẽ aɖe ɖe “vɔsa” gɔme be “subɔsubɔkɔnu si me wotona tsɔa nane naa mawu aɖe le, be woaɖo ƒomedodo nyui gɔme anyi le amegbetɔ kple nusi wòbuna be enye nu kɔkɔe la dome, alé eme ɖe asi, alo agbugbɔ aɖoe te.” Gake nya sia fɔ biabia vevi aɖewo ɖe te siwo ŋu wòle be míalé ŋku ɖo tsitotsito, siwo ƒe ɖee nye: Nukatae vɔsa hiã le subɔsubɔ me? Vɔsa kawo ƒomevie dzea Mawu ŋu? Eye gɔmesese kae le blema vɔsawo ŋu na mí egbea?\nNukatae Vɔsa Hiã?\n4. Esi Adam kple Xawa wɔ nuvɔ̃ la, nukae do tso eme na wo?\n4 Esime Adam wɔ nuvɔ̃ la, ɖe wòɖo koŋ wɔe. Sidzedze nyui kple vɔ̃ ƒe atikutsetse si wòɖu la nye tomaɖomaɖo ƒe nuwɔna si wòɖo koŋ wɔ. Tomaɖomaɖo nuwɔna ma ƒe tohehee nye ku, abe alesi Mawu gblɔe eme kɔ ƒã ene be: “Gbesigbe naɖu eƒe ɖe, ku ke naku.” (Mose I, 2:17) Mlɔeba Adam kple Xawa xɔ nuvɔ̃ ƒe fetu la—wotsrɔ̃.—Mose I, 3:19; 5:3-5.\n5. Nukatae Yehowa do ŋgɔ wɔ afɔɖeɖe ɖe Adam ƒe dzidzimeviwo nu, eye nukae Wòwɔ na wo?\n5 Ke Adam ƒe dzidzimeviwo ya ɖe? Esi wonyi nuvɔ̃ kple blibomademade ƒe dome tso Adam gbɔ ta la, wobɔbɔ wo ɖe teteɖa tso Mawu ŋu, wɔnamanɔameŋu, kple ku si tututu te ame eve gbãtɔawo nɔ la te. (Romatɔwo 5:14) Gake menye dzɔdzɔenyenye kple ŋusẽ ƒe Mawu koe Yehowa nye o, ke—le nyateƒe me la, vevitɔe—nye lɔlɔ̃. (Yohanes I, 4:8, 16) Eyata edo ŋgɔ wɔ afɔɖeɖe be yeatsɔ akpɔ nyaa gbɔe. Esi Biblia gblɔ be “nuvɔ̃ la ƒe fetue nye ku” megbe la, eyi edzi gblɔ be, “ke Mawu ƒe amenuvevenunana la enye agbe mavɔ le Kristo Yesu, mía Aƒetɔ me.”—Romatɔwo 6:23.\n6. Nukae nye Yehowa ƒe lɔlɔ̃nu ku ɖe nusi Adam ƒe nuvɔ̃ gblẽ la ŋu?\n6 Nusi Yehowa Mawu wɔ mlɔeba tsɔ ɖo kpe nunana ma dzi enye be ena nane si woatsɔ atsyɔ nusi Adam ƒe nuvɔ̃a gblẽ la dzi. Le Hebrigbe me la, nya ka·pharʹ anya fia gbã be “tsyɔ nu edzi” alo ɖewohĩ “tutui ɖa,” eye wogaɖea egɔme be “avuléle.” * Ne míagblɔe bubui la, Yehowa wɔ ɖoɖo nyui aɖe si dzi woato atsyɔ nu nuvɔ̃ si ƒe dome míenyi tso Adam gbɔ la dzi, eye wòaɖe nusiwo dome wògblẽ la ɖa ale be woaɖe amesiwo dze na nunana ma xɔxɔ tso nuvɔ̃ kple ku ƒe fɔbubu la me.—Romatɔwo 8:21.\n7. (a) Mɔkpɔkpɔ kae dze le to si Mawu he na Satana me? (b) Fe kae wòle be woaxe ɖe ameƒomea ɖeɖe tso nuvɔ̃ kple ku me ta?\n7 Woƒo nu tso ɖeɖekpɔkpɔ tso nuvɔ̃ kple ku ƒe kluvinyenye me ŋu le ame eve gbãtɔawo ƒe nuvɔ̃ me dzedze megbe teti ko. Esi Yehowa nɔ tohehe si ava Satana, si da la tsi tre ɖi na dzi gblɔm la, egblɔ be: “Made adikã mia kple nyɔnu la dome, wò dzidzime kple nyɔnu la ƒe dzidzime dome, eya la agbã ta na wò, eye wò la, àɖu afɔkpodzi nɛ.” (Mose I, 3:15) To nyagblɔɖinya ma me la, mɔkpɔkpɔ ƒe kekeli aɖe do na amesiwo katã axɔ ŋugbedodo ma dzi se. Gake fe aɖe li wòle be woaxe ɖe ɖeɖekpɔkpɔ ma ta. Dzidzimevi si ŋugbe wodo la mava ava tsrɔ̃ Satana dzaa ko evɔ o; ele be wòaɖu afɔkpodzi na Dzidzimevi la, si fia be ele be wòaku, togbɔ be menye tegbetegbe o hã.\n8. (a) Mɔ ka nue Kain mede ame dzi le o? (b) Nukatae Abel ƒe vɔsa dze Mawu ŋu?\n8 Ðikeke mele eme o be Adam kple Xawa bu amesi Dzidzimevi si ŋugbe wodo la anye ŋu vevie. Esime Xawa dzi eƒe ŋutsuvi gbãtɔ, si nye Kain la, egblɔ be: “Yehowa ɖi nam be, medzi ŋutsu.” (Mose I, 4:1) Ðe wònɔ bubum be ɖewohĩ ye viae ava nye Dzidzimevi la? Ne ebui nenema alo mebui o hã la, Kain kple eƒe nunana, meva de edzi o. Gake nɔviaŋutsu Abel ya xɔ Mawu ƒe ŋugbedodoa dzi se eye wòʋãe wòtsɔ eƒe lãwo ƒe ŋgɔgbevi aɖewo sa vɔe na Yehowa. Míexlẽ be: “Le xɔse me Abel tsɔ numeme, si nyo wu Kain tɔ la, na Mawu, nusi me woto ɖi ɖase nɛ be, ame dzɔdzɔe wònye.”—Hebritɔwo 11:4.\n9. (a) Nuka dzie Abel xɔ se, eye aleke wòɖee fiae? (b) Nuka gbɔe Abel ƒe nunanaa kpɔ?\n9 Abel ƒe xɔse menye Mawu dzixɔxɔse dzro ko be eli, esi anɔ Kain hã si ye o. Abel xɔ ŋugbe si Mawu do be yeato Dzidzimevi aɖe dzi aɖe amegbetɔ nuteƒewɔlawo la dzi se. Womeɖe alesi ema adzɔe fia Abel o, gake ede dzesii le Mawu ƒe ŋugbedodoa me be ele be woaɖu afɔkpodzi na ame aɖe. Ẽ, edze ƒã be eƒo nya ta be ele be woakɔ ʋu ɖi—si nye susu si koŋ ta wosaa vɔ ɖo. Abel tsɔ nunana si me agbe kple ʋu le na Agbedzɔtsoƒe la, ɖewohĩ abe Yehowa ƒe ŋugbedodo si me vava wònɔ mɔ kpɔm na vevie la ƒe dzesi ene. Xɔse ɖeɖefia siae na Abel ƒe vɔsaa dze Yehowa ŋu, eye eɖe vɔsa ƒe nɔnɔme ŋutɔŋutɔ fia le mɔ sue aɖe nu—mɔ si dzi amegbetɔ nuvɔ̃mewo ate ŋu ato ate ɖe Mawu ŋu be wòakpɔ ŋudzedze ɖe wo ŋu.—Mose I, 4:4; Hebritɔwo 11:1, 6.\n10. Aleke nusi Yehowa bia tso Abraham si be wòatsɔ via Isak asa vɔe na gɔmesese si le vɔsa ŋu dze kɔte?\n10 Wona gɔmesese gãtɔ kekeake si le vɔsa ŋu dze kɔte esime Yehowa gblɔ na Abraham be wòatsɔ via Isak asa numevɔe na ye. Togbɔ be womesa vɔ ma ŋutɔŋutɔ o hã la, enye nusi Yehowa ŋutɔ gbɔna wɔwɔ ge mlɔeba la ƒe dzesi—si nye eƒe Tenuvi si wòatsɔ asa vɔe wòanye vɔ gãtɔ kekeake si woasa be Eƒe tameɖoɖo na ameƒomea nava eme. (Yohanes 3:16) Yehowa to Mose ƒe Sea me vɔsa kple numemewo dzi ɖo nyagblɔɖi me kpɔɖeŋuwo ɖi be yeatsɔ afia nusi eƒe dukɔ tiatia la awɔ akpɔ woƒe nuvɔ̃wo ƒe tsɔtsɔke eye be wòaɖo kpe woƒe xɔxɔ ƒe mɔkpɔkpɔ la dzi. Nukae míate ŋu asrɔ̃ tso nusiawo me?\nVɔsa Siwo Dzea Yehowa Ŋu\n11. Vɔ vovovo eve kae Israel nunɔlagã sana, eye le taɖodzinu kawo ta?\n11 Apostolo Paulo gblɔ be: “Woɖo nunɔlagã sia nunɔlagã, bena wòatsɔ nunanawo kple numemewo ana.” (Hebritɔwo 8:3) De dzesii be Paulo ma vɔ siwo nunɔlagã sana le blema Israel la ɖe akpa eve me, siwo nye “nunanawo” kple “numemewo” alo ‘nuvɔ̃vɔwo.’ (Hebritɔwo 5:1) Zi geɖe la, amewo naa nu tsɔ ɖea woƒe lɔlɔ̃ kple ŋudzedzekpɔkpɔ fiana, eye wotoa edzi dzea xɔlɔ̃, naa woƒe nu nyoa ame ŋu, alo toa edzi amewo lɔ̃a wo. (Mose I, 32:20; Lododowo 18:16) Nenema ke woate ŋu atsɔ vɔsa siwo woɖo anyi le Sea me la be wonye ‘nunana’ siwo dzi woato adi Mawu ƒe ŋudzedzekpɔkpɔ kple lɔlɔ̃. * Sea bia be woawɔ ɖɔɖɔɖowo ne woda vo, eye be woaɖɔ nuwo ɖo la, wosaa ‘nuvɔ̃vɔwo.’ Mose ƒe Agbalẽ Atɔ̃awo, vevietɔ eƒe agbalẽ Evelia, Etɔ̃lia, kple Enelia, gblɔ nya geɖe tso vɔsa kple numeme vovovo siwo nɔ anyi ŋu. Togbɔ be manɔ bɔbɔe be míase nusianu gɔme ahaɖo ŋku wo dzi ɖekaɖeka o hã la, ehiã be míalé ŋku ɖe nyati vevi aɖewo siwo ku ɖe vɔsa hamehame siwo nɔ anyi va yi la ŋu.\n12. Biblia ƒe akpa kawoe míakpɔ vɔsasa alo nunanawo ŋuti mɔfiamewo le Sea me la le?\n12 Míade dzesii be le Mose III, ta 1 va ɖo 7 me la, woƒo nu tso vɔsa vevi vovovo atɔ̃—siwo nye numevɔsa, nuɖuvɔsa, akpedavɔ, nuvɔ̃vɔsa, kple fɔɖivɔsa—ŋu ɖekaɖeka, togbɔ be le nyateƒe me la, wosaa wo dometɔ aɖewo ɖekae hã. Míede dzesii be woƒo nu tso vɔsa siawo ŋu zi gbɔ zi eve le ta siawo me, le susu vovovowo ta: zi gbãtɔ le Mose III, 1:2 va ɖo 6:7, eye wotɔ asi nusi wòle be woatsɔ asa vɔe le vɔsamlekpuia dzi la dzi, eye zi evelia le Mose III, 6:8 va ɖo 7:36 la, wofia akpa siwo woaɖe ɖi na nunɔlawo kple esiwo woagblẽ ɖi na nunala la. Emegbe le Mose IV, ta 28 kple 29 me la, míekpɔ nusi míayɔ be ɖoɖowɔɖi si dzi woazɔ ɖo pɛpɛpɛ, si me wogblɔ vɔ siwo wòle be woasa gbesiagbe, kwasiɖa sia kwasiɖa, dzinu sia dzinu, kple esiwo woasa le ƒe sia ƒe takpekpewo me.\n13. Ƒo nu tso vɔ siwo amewo sana le wo ɖokui si wònyea nunana na Mawu la ŋu\n13 Vɔ siwo ameawo ŋutɔ sana le wo ɖokui si wònyea nunana alo mɔ si dzi wotona tena ɖe Mawu ŋu adi eƒe ŋudzedzekpɔɖeameŋu lae nye numevɔsawo, nuɖuvɔsawo, kple akpedavɔsawo. Agbalẽnyala aɖewo susui be Hebrigbe me nyagbɔgblɔ si wozãna na “numevɔsa” fia “dziyiyi ƒe vɔsa” alo “vɔsa si lia yina dziƒo.” Esia sɔ elabena le numevɔ sasa me la, wotɔa dzo lã si wotso la le vɔsamlekpui dzi eye eƒe ʋeʋẽ lilili la ɖoa ta Mawu gbɔ le dziƒo. Nusi to vovo le numevɔsaa ŋue nye be ne wohlẽ lãa ƒe ʋu ɖe vɔsamlekpuia ŋu vɔ la, wotɔa dzo lã bliboa katã na Mawu. Nunɔlawo “[tɔa] dzo wo katã le vɔsamlekpuia dzi, elabena numevɔsae, dzovɔsa, si ʋẽna lilili ɖe Yehowa wònye.”—Mose III, 1:3, 4, 9; Mose I, 8:21.\n14. Aleke wosaa nuɖuvɔe?\n14 Woƒo nu tso nuɖuvɔsa ŋu le Mose III, ta 2 me. Lɔlɔ̃nu faa vɔ si wotsɔa wɔ memee, si wobluna kple ami eye wotsɔa kotoklobo kpena ɖe eŋu sana ye wònye. “Nunɔla naku eƒe wɔ memee, si dzi ami le la, [asiʋlo] ɖeka, eye wòatɔ dzoe kpakple [kotoklobo] la katã le vɔsamlekpui la dzi, hena ŋkuɖoɖo dzi; dzovɔsa, si ʋẽna lilili ɖe Yehowa wònye.” (Mose III, 2:2) Kotoklobo nye atike ʋeʋĩ siwo wotɔa dzoe le numemlekpui dzi le avɔgbadɔ kple gbedoxɔa me la dometɔ ɖeka. (Mose II, 30:34-36) Edze ƒã be nusiae nɔ susu me na Fia Dawid esime wògblɔ be: “Nye gbedodoɖa nenɔ ŋkuwò me abe dzudzɔ ʋeʋẽe ene, eye nye asiwo wuwu dzi nenɔ abe fiẽnuɖuvɔsa ene.”—Psalmo 141:2.\n15. Taɖodzinu ka tae wosaa akpedavɔ ɖo?\n15 Lɔlɔ̃nu faa vɔ bubu si wosanae nye akpedavɔsa, si ŋu woƒo nu tsoe le Mose III, ta 3 me. Woagate ŋu aɖe ŋkɔa gɔme be “ŋutifafa me nɔɣi ƒe vɔsa.” Le Hebrigbe me la, nya “ŋutifafa” fia nu geɖe wu vovo tso aʋawɔwɔ kple fuɖename dzaa ko me. Agbalẽ si nye Studies in the Mosaic Institutions gblɔ be: “Le Biblia me la, efia esia, eye egafia ŋutifafa ƒe ƒomedodo me nɔnɔ kple Mawu, nudzedziname, kple dzidzɔ.” Eyata womesaa akpedavɔ be woatsɔ awɔ ŋutifafa kple Mawu abe ɖe wotsɔe le eƒe dziku nu famee ene o, ke boŋ be woatsɔ aɖe ŋudzedzekpɔkpɔ afia, alo atsɔ ado dzidzɔ ɖe ŋutifafa si le Mawu kple amesiwo ŋu wòkpɔ ŋudzedze ɖo dome la ŋu. Nunɔlawo kple nua nalawo ɖua vɔsanuawo ne woɖe ʋua kple amia le eme tsɔ sa vɔe na Yehowa vɔ megbe. (Mose III, 3:17; 7:16-21; 19:5-8) Le kpɔɖeŋumɔ nyui aɖe nu la, nunala la, nunɔlawo, kple Yehowa Mawu le nu ɖum ɖekae, si le eɖem fia be ŋutifafa le wo dome.\n16. (a) Tameɖoɖo kae le nuvɔ̃vɔsa kple fɔɖivɔsa ŋu? (b) Aleke vɔsa mawo to vovo na numevɔsae?\n16 Vɔ siwo wosana tsɔ biaa nuvɔ̃ tsɔtsɔke alo ɖe Seawo dzi dada ta enye nuvɔ̃vɔsa kple fɔɖivɔsa. Togbɔ be vɔsa siawo hã lɔ dzotɔtɔ nu le vɔsamlekpui dzi ɖe eme hã la, vovototo le wo kple numevɔsa dome, le susua nu be wometsɔa lã bliboa saa vɔe na Mawu o, lãa ƒe ami kple eƒe akpa aɖewo koe wozãna. Wotsɔa lãa ƒe akpa mamlɛa ƒua gbe ɖe asaɖaa godo, alo le vɔsaa aɖewo gome la, nunɔlawo ɖunɛ. Gɔmesese le vovototo sia ŋu. Wosaa numevɔa wònyea nunana si dzi wotona tena ɖe Mawu ŋu, eyata wotsɔa lã bliboa katã naa Mawu ɖeɖeko. Eyatae zi geɖe la, wosaa nuvɔ̃vɔsa alo fɔɖivɔsa gbã hafi numevɔsa kplɔnɛ ɖo, si le fiafiam be hafi nuvɔ̃wɔla ƒe nunana nadze Mawu ŋu la, nuvɔ̃tsɔtsɔke hiã.—Mose III, 8:14, 18; 9:2, 3; 16:3, 5.\n17, 18. Nukatae wosaa nuvɔ̃vɔ ɖo, eye tameɖoɖo kae le fɔɖivɔsawo ŋu?\n17 Sea dzi dada le manyamanya me, nuvɔ̃ si wowɔ le ŋutilã ƒe gbɔdzɔgbɔdzɔ ta dzaa ko tae woxɔa nuvɔ̃vɔsa ɖo. “Ne ame aɖe ɖe ŋu ɖi da Yehowa ƒe seawo dometɔ ɖeka dzi” la, ekema ele be nuvɔ̃wɔla la nana nuvɔ̃vɔsa wòasɔ ɖe nɔƒe si le esi le nutoa me nu. (Mose III, 4:2, 3, 22, 27) Gake woɖea nuvɔ̃wɔla matrɔdzimewo ɖa; vɔsasa ɖe wo ta aɖeke meli na wo o.—Mose II, 21:12-15; Mose III, 17:10; 20:2, 6, 10; Mose IV, 15:30; Hebritɔwo 2:2.\n18 Woƒo nu tso gɔmesese kple tameɖoɖo si le fɔɖivɔsa ŋu eme kɔ nyuie le Mose III, ta 5 kple ta 6 me. Ame ate ŋu awɔ nuvɔ̃ le manyamanya me. Gake eƒe vodadaa ate ŋu agblẽ nu le gomenɔamesi si le ehaviwo si ŋu alo wòada le Yehowa Mawu dzi, eye ele be woakpɔ nusi wògblẽ la gbɔ alo adzrae ɖo. Woƒo nu tso nuvɔ̃ ƒomevi vovovowo ŋu. Wo dometɔ aɖewo nye nuvɔ̃ siwo wowɔ le manyamanya me (5:2-6), ɖewo nye vodada ‘le Yehowa ƒe nu kɔkɔeawo me’ (5:14-16), eye ɖewo, togbɔ be womewɔ wo le manyamanya me koŋ o hã la, wonye nuvɔ̃ siwo wowɔ le dzodzro vɔ̃wo alo ŋutilã ƒe gbɔdzɔgbɔdzɔ ta (6:1-3). Tsɔ kpe ɖe nuvɔ̃ siawo me ʋuʋu ŋu la, wobia tso agɔdzela la si be wòaɖo nusiwo wògblẽ la teƒe le afisiwo wòahiã le, eye emegbe wòasa fɔɖivɔ na Yehowa.—Mose III, 6:4-7.\nNane si Nyo Wu ƒe Vava\n19. Togbɔ be Sea kple eŋuti vɔsawo nɔ Israel si hã la, nukatae woƒe nu medze Mawu ŋu o?\n19 Wotsɔ Mose ƒe Sea kple eŋuti vɔsa gbogboawo kple nunanaawo na Israel-viwo be wòakpe ɖe wo ŋu woate ɖe Mawu ŋu wòakpɔ ŋudzedze ɖe wo ŋu, eye be wòanye mɔ si dzi woato be wòanɔ ŋudzedze kpɔm ɖe wo ŋu ahanɔ wo yram vaseɖe esime Dzidzimevi si ŋugbe wodo la nava. Apostolo Paulo, amesi nye Yuda-vidzidzi la gblɔe ale: “Se la zu mía nufiala, si kplɔa mí yia Kristo gbɔe, bene woatso afia na mí to xɔse me.” (Galatiatɔwo 3:24) Nublanuitɔe la, Israel-dukɔa mewɔ nu le ɖekawɔwɔ me kple mɔfiame ma o, ke boŋ wozã mɔnukpɔkpɔ ma ɖe mɔ gbegblẽ nu. Esia ta, woƒe vɔsa gbogboawo va nyɔa ŋu na Yehowa, amesi gblɔ be: “Agbowo ƒe numevɔsa kple nyivi damiwo ƒe ami ti kɔ nam, eye nyiwo, alẽviwo kple gbɔ̃tsuwo ƒe ʋu medzea ŋunye o.”—Yesaya 1:11.\n20. Nukae dzɔ le ƒe 70 M.Ŋ. me le Sea kple eƒe vɔsawo gome?\n20 Le ƒe 70 M.Ŋ. me la, Yudatɔwo ƒe nuɖoanyiawo, hekpe ɖe eƒe gbedoxɔa kple nunɔlanyenye ŋu, va nuwuwu. Tso ema dzi la, vɔsasa, le alesi wogblɔe le Sea me nu, megali o. Ðe wòfia be vɔ sasa, si nye Sea ƒe akpa vevi aɖe la, bu gɔmesese ɖesiaɖe si le eŋu na Mawu subɔlawo egbea? Míadzro nya sia me le nyati si kplɔe ɖo me.\n^ mm. 6 Insight on the Scriptures, si Watchtower Bible and Tract Society of New York, Inc., ta la ɖe nu me be: “Gɔmesese gbãtɔ si le ‘avuléle’ ŋu le alesi wozãe le Biblia me nu la fia be ‘woatsyɔ nu nane dzi’ alo ‘woaɖɔli nane kple nane,’ eye ele be nusi wotsɔ le nua ɖɔlimee, alo tsɔ le nu bubu dzi ‘tsyɔmee’ nasɔ kplii tututu. . . . Be woalé avu ɖe nusi Adam bu nu pɛpɛpɛ la, ele be woana nuvɔ̃vɔsa si ŋu amegbetɔ deblibo ƒe agbe ƒe asixɔxɔ le.”\n^ mm. 11 Hebrigbe me nya si gɔme woɖena zi geɖe be “nunana” enye qor·banʹ. Esi Marko nɔ fɔ si Yesu bu agbalẽfialawo kple Farisitɔwo ɖe woƒe nugbegblẽwɔwɔwo ta ŋlɔm ɖi la, eɖe eme be “korban” gɔme enye “nunana na Mawu.”—Marko 7:11.\n• Nukae ʋã blematɔ nuteƒewɔlawo be woasa vɔwo na Yehowa?\n• Nukatae vɔsawo hiã?\n• Vɔ vevi kawoe Sea bia tẽ be woasa, eye tameɖoɖo kawoe le wo ŋu?\n• Abe alesi Paulo gblɔe ene la, tameɖoɖo vevi kae le Sea kple eƒe vɔsawo ŋu?\nWoxɔ Abel ƒe vɔsa elabena eɖe Yehowa ƒe ŋugbedodowo dzixɔxɔse fia\nÈkpɔ ŋudzedze ɖe gɔmesese si le nukpɔkpɔ sia ŋu la ŋua?\nƉoe Ɖe Amewo Ɖoe Ɖe Amewo Vɔsa Siwo Dze Mawu Ŋu\nw00 8/15 axa 12-17


“Asi Sesẽ Miexɔ”\nGbetakpɔxɔ—Tata Si Míesrɔ̃na | March 15, 2005\n“Asi sesẽ miexɔ; eyata [mikafu] . . . Mawu!”—KORINTOTƆWO I, 6:20.\n1, 2. (a) Aleke Mose ƒe Sea gblɔ be woawɔ nu ɖe Israel-vi siwo nye kluviwo ŋui? (b) Tiatia kae kluvi si lɔ̃ eƒe aƒetɔ te ŋu wɔna?\n“KLUVI ƒe amesinɔnɔ nye nuwɔna si dzi ame akpa gãtɔ da asi ɖo le blematɔwo dome,” nya siae Holman Illustrated Bible Dictionary gblɔ. Egblɔ kpee be: “Kluviwo ƒe dɔwɔwɔ koŋ dzie Egipte, Hela, kple Roma dukɔwo to do woƒe ganyawo ɖe ŋgɔ. Le ƒe alafa gbãtɔ me Kristotɔwo ŋɔli la, ame ɖeka le etɔ̃ ɖesiaɖe me le Italy nye kluvi, eye ame ɖeka le atɔ̃ ɖesiaɖe me le dukɔ bubuwo me nye kluvi.”\n2 Togbɔ be kluviwo nɔ blema Israeltɔwo si hã la, Mose ƒe Sea kpɔ egbɔ be wokpɔ Hebrivi siwo nye kluviwo ta. Le kpɔɖeŋu me, Sea bia be Israel-vi manɔ kluvinyenye me wòawu ƒe ade o. Le ƒe adrelia me la, mɔɖeɖe li be “wòadzo fe aɖeke maxemaxee.” Ke hã se siwo ku ɖe alesi woawɔ nu ɖe kluviwo ŋui ŋu la sɔ eye ameŋububu kple lɔlɔ̃ nɔ wo me ale gbegbe be ɖoɖo sia le Mose ƒe Sea me be: “Ne kluvi la gblɔ be: Melɔ̃ nye aƒetɔ, srɔ̃nye kple vinyewo, nyemadzo anɔ ɖokuinye si o la, ekema eƒe aƒetɔ nakplɔe ava Mawu ƒe ŋku me, atsɔe aɖo ʋɔtru nu alo ʋɔtrutiwo gbɔ, eye eƒe aƒetɔ naŋɔ to nɛ kple nuŋɔnui, be wòasubɔe tegbee.”—Mose II, 21:2-6; Mose III, 25:42, 43; Mose V, 15:12-18.\n3. (a) Kluvinyenye ka tɔgbe mee ƒe alafa gbãtɔ me Kristotɔwo lɔ̃ be yewoanɔ? (b) Nukae ʋãa mí be míasubɔ Mawu?\n3 Ðoɖo si li be ame aɖe ŋutɔ nate ŋu alɔ̃ faa be yeanye kluvi la nye kluvinyenye ƒe ɖoɖo si te Kristotɔ vavãwo va le la ƒe kpɔɖeŋu. Le kpɔɖeŋu me, Biblia-ŋlɔla Paulo, Yakobo, Petro, kple Yuda yɔ wo ɖokui be Mawu kple Kristo ƒe kluvi. (Tito 1:1; Yakobo 1:1; Petro II, 1:1; Yuda 1) Paulo ɖo ŋku edzi na Tesalonika Kristotɔwo be ‘wotrɔ tso trɔ̃wo gbɔ va Mawu gbɔ, bena woanye Mawu gbagbe vavãtɔ la ƒe kluviwo.’ (Tesalonikatɔwo I, 1:9) Nukae ʋã Kristotɔ mawo be woalɔ̃ faa be yewoanye Mawu ƒe kluviwo? Le nyateƒe me la, nukae ʋã Israel-vi si nye kluvi la be wòaɖe asi le eƒe ablɔɖe ŋu? Ðe menye lɔlɔ̃ si nɔ esi na eƒe aƒetɔ ye oa? Lɔlɔ̃ na Mawu dzie Kristotɔwo ƒe kluvinyenye nɔ te ɖo. Ne míeva nya nyateƒe Mawu gbagbe la helɔ̃e la, míesena le mía ɖokui me be míasubɔe ‘kple míaƒe dzi kpakple luʋɔ blibo.’ (Mose V, 10:12, 13) Gake nukae Mawu kple Kristo ƒe kluviwo nyenye lɔ ɖe eme? Ŋusẽ kae esia kpɔna ɖe míaƒe gbesiagbegbenɔnɔ dzi?\n‘Miwɔ Nuwo Katã na Mawu ƒe Ŋutikɔkɔe’\n4. Aleke míewɔna va zua Mawu kple Kristo ƒe kluviwo?\n4 Woɖe kluvi gɔme be “amesi nye ame aɖe alo ame aɖewo tɔ le se nu, amesi se bla be wòaɖo to le nusianu me.” Ne míeɖe adzɔgbe na Yehowa hexɔ nyɔnyrɔ la, ekema míeva zu etɔ le se nu. Apostolo Paulo ɖe eme ale: ‘Mienye mia ɖokui tɔ o, elabena asi sesẽe miexɔ!’ (Korintotɔwo I, 6:19, 20) Le nyateƒe me la, asi sesẽ mae nye Yesu Kristo ƒe tafevɔsa, elabena eya dzie Mawu nɔa te ɖo xɔa mí míezua esubɔlawo, míeɖanye Kristotɔ amesiaminawo alo woƒe zɔhɛ siwo si anyigbadzinɔnɔ ƒe mɔkpɔkpɔ le o. (Efesotɔwo 1:7; 2:13; Nyaɖeɖefia 5:9) Eyata tso gbesigbe míexɔ nyɔnyrɔ ko la, ‘míezu Yehowa tɔ.’ (Romatɔwo 14:8) Esi Yesu Kristo ƒe ʋu xɔasi lae wotsɔ ƒle míi ta la, míeva zu eya hã ƒe kluviwo eye se bla mí be míawɔ eƒe sededewo dzi.—Petro I, 1:18, 19.\n5. Abe Yehowa ƒe kluviwo ene la, agbanɔamedzi vevi kae kpɔ mía ŋkume, eye mɔ ka nue míaɖee afia le be míele etsɔm?\n5 Ele be kluviwo naɖo to woƒe aƒetɔ ƒe gbe. Mía ŋutɔwoe lɔ̃ faa be míanye kluviwo, eye lɔlɔ̃ si le mía si na Aƒetɔ lae ʋã mí míelɔ̃ be míanye eƒe kluviwo. Yohanes I, 5:3 gblɔ be: “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.” Ekema le mía gome la, toɖoɖo si míaɖe afia anye lɔlɔ̃ si le mía si kple míaƒe ɖokuibɔbɔ ƒe kpeɖodzi. Adze le nusianu si míawɔ me. Paulo gblɔ be: “Ne miele nu ɖum alo miele nu nom alo miele dɔ aɖe wɔm la, miwɔ ye katã na Mawu ƒe kafukafu.” (Korintotɔwo I, 10:31) Le nu suetɔ kekeake gɔ̃ hã me le míaƒe gbesiagbegbenɔnɔ me la, míadi be míaɖee afia be ‘míenye Yehowa ƒe kluviwo.’—Romatɔwo 12:11.\n6. Aleke kluvinyenye na Mawu kpɔa ŋusẽ ɖe nyametsotso siwo míewɔna la dzii? Gblɔ esia ƒe kpɔɖeŋu ɖeka.\n6 Le kpɔɖeŋu me, ne míele nyametsotsowo wɔm la, míadi be míakpɔ nyuie be míebu mía Aƒetɔ si le dziƒo, Yehowa, ƒe lɔlɔ̃nu ŋu. (Maleaxi 1:6) Nyametsotso sesẽwo ate ŋu ado alesi gbegbe míeɖoa to Mawui la kpɔ. Ne edzɔ nenema la, ɖe míaɖo to Mawu ƒe nuxlɔ̃ame tsɔ wu míaƒe ‘alakpadzi’ “gbegblẽ” la kpɔkplɔɖoa? (Yeremya 17:9) Melisa, si nye Kristotɔ nyɔnu tre, xɔ nyɔnyrɔ eteƒe medidi o ko eƒe nu te ɖekakpui aɖe ŋu nyonyo. Ðekakpuia dze ame nyui aɖee, eye enɔ Biblia srɔ̃m kple Yehowa Ðasefowo xoxo. Ke hã hamemegã aɖe ƒo nu tso nunya si le Yehowa ƒe se be woaɖe srɔ̃ le ‘Aƒetɔ la me ko’ dziwɔwɔ me ŋu na Melisa. (Korintotɔwo I, 7:39; Korintotɔwo II, 6:14) Melisa lɔ̃ ɖe edzi be: “Menɔ bɔbɔe nam be mawɔ ɖe aɖaŋuɖoɖo sia dzi o. Gake metso nyame be esi meɖe adzɔgbe be mawɔ Mawu ƒe lɔlɔ̃nu ko la, ele be mawɔ ɖe eƒe mɔfiamewo dzi.” Esi wònɔ nusiwo va dzɔ ŋu bum la, egblɔ be: “Edzɔ dzi nam ŋutɔ be mewɔ ɖe aɖaŋuɖoɖoa dzi. Mexɔ ɣeyiɣi aɖeke hafi ŋutsua va dzudzɔ nua sɔsrɔ̃ o. Ðe mesẽ to yi srɔ̃ɖeɖoɖo ma dzi la, anye ne dzimaxɔsetɔ srɔ̃e menye fifia.”\n7, 8. (a) Nukatae mele be míanɔ didim be míadze amewo ŋu kokoko o? (b) Gblɔ alesi míate ŋu aɖu amegbetɔvɔvɔ̃ dzi ƒe kpɔɖeŋu aɖe.\n7 Esi míenye Mawu ƒe kluviwo ta la, mele be míanye amewo hã ƒe kluviwo o. (Korintotɔwo I, 7:23) Enye nyateƒe be mía dometɔ aɖeke madi be yeanye amesi ƒe nu menyoa amewo ŋu o ya, ke hã ele be wòanɔ susu me na mí be dzidzenuwo le Kristotɔwo si, eye dzidzenu siawo to vovo na esiwo le xexeame. Paulo bia be: “Ðe mele didim bena, madze amewo ŋua?” Eƒo nya ta ale: “Ðe megale amewo ŋu dzem la, anye ne nyemeganye Kristo ƒe dɔla o.” (Galatiatɔwo 1:10) Mele be míaɖe mɔ hatiwo ƒe nyaƒoɖeamenu nana míava zu ameŋudzelawo le mɔ aɖeke nu o. Ekema nukae míawɔ ne míedze ŋgɔ nyaƒoɖeamenu be míadze amehawo yome?\n8 Bu Elena, si nye sɔhɛ Kristotɔ le Spain ƒe kpɔɖeŋu ŋu kpɔ. Eƒe sukuxɔmehati geɖe ɖea ʋu wodona na amewo. Wonya be Elena, si nye Yehowa Ðasefo la, maɖe ʋu woado na amewo alo alɔ̃ woado ʋu nɛ o. Esi mɔnukpɔkpɔ aɖe ʋu be Elena naɖe eƒe nukpɔsusua me na klass bliboa la, elɔ̃ be yeaɖe eme na wo. Elena ɖe nyaa me ale: “Le nyateƒe me la, vɔvɔ̃ ɖom vie le numeɖeɖe sia nana ŋuti. Ke hã medzra ɖo nyuie, eye nusi do tso eme la, wɔ nuku ŋutɔ. Hanyeti sukuviawo dometɔ geɖe va dea bubu ŋunye ale gbegbe, eye míaƒe nufiala gblɔ nam be yekpɔ ŋudzedze ɖe nye dɔwɔna ŋu ale gbegbe. Esi ƒo wo katã ta la, nye dzi dze eme ŋutɔ be meʋli Yehowa ƒe ŋkɔ ta eye be mete ŋu ɖe nyametsotso si menɔ te ɖe Ŋɔŋlɔawo dzi wɔ la me nyuie.” (Mose I, 9:3, 4; Dɔwɔwɔwo 15:28, 29) Ẽ, esi míenye Mawu kple Kristo ƒe kluviwo ta la, míeto vovo kura. Ke hã le nya geɖewo me la, amewo ava de bubu míaƒe nukpɔsusuwo ŋu, ne míele dzadzraɖo ɖi be míaʋli míaƒe dzixɔsewo ta le bubudeameŋu me.—Petro I, 3:15.\n9. Nukae míesrɔ̃ tso mawudɔla si apostolo Yohanes kpɔ la gbɔ?\n9 Ŋkuɖoɖo edzi be Mawu ƒe kluviwoe míenye hã ate ŋu akpe ɖe mía ŋu be míabɔbɔ mía ɖokui. Gbeɖeka la, woɖe dziƒo Yerusalem ŋuti ŋutega wɔnuku aɖe fia apostolo Yohanes, eye ŋutega sia wɔ dɔ ɖe edzi ale gbegbe be wòbɔbɔ be yeade ta agu ɖe mawudɔla si wodɔ abe Mawu ƒe nyanuɖela ene la ƒe afɔnu. Mawudɔla la gblɔ nɛ bena: “Kpɔ ɖa, megawɔe o, wò hadɔla kple nɔviwò, siwo nye nyagblɔɖilawo kple amesiwo lé agbalẽ sia me nyawo me ɖe asi la, ƒe hadɔla menye; de ta agu na Mawu ko!” (Nyaɖeɖefia 22:8, 9) Kpɔɖeŋu nyui ka gbegbee nye si mawudɔla sia ɖo ɖi na Mawu ƒe kluviwo katã! Agbanɔamedzinɔƒe tɔxɛwo anɔ Kristotɔ aɖewo si le hamea me. Ke hã Yesu gblɔ be: “Amesi ke di bena, yeazu amegã le mia dome la, nanye miaƒe subɔla; eye amesi ke di bena, yeanye gbãtɔ le mia dome la, nanye miaƒe dɔla.” (Mateo 20:26, 27) Esi míenye Yesu yomedzelawo ta la, kluviwoe mí katã míenye.\n“Nusi Le na Mí be, Míawɔ la, Eya Koe Míewɔ”\n10. Gblɔ Ŋɔŋlɔawo me kpɔɖeŋu siwo fia be Mawu ƒe lɔlɔ̃nu wɔwɔ menɔ bɔbɔe na eƒe subɔla wɔnuteƒewo ɣesiaɣi o.\n10 Mawu ƒe lɔlɔ̃nu wɔwɔ menɔa bɔbɔe na amegbetɔ madeblibowo ɣesiaɣi o. Menɔ bɔbɔe na nyagblɔɖila Mose be wòaɖo to esime Yehowa bia tso esi be wòaɖaɖe Israel-viwo tso kluvinyenye me le Egipte la o. (Mose II, 3:10, 11; 4:1, 10) Esime wode dɔ asi na Yona be wòaɖagblɔ ʋɔnudrɔ̃gbedasi aɖe na Niniwetɔwo la, “[etso], be yeasi le Yehowa ŋku me ayi Tarsis.” (Yona 1:2, 3) Barux, si nye nyagblɔɖila Yeremya ƒe agbalẽŋlɔla, fa konyi be nu ti kɔ na ye. (Yeremya 45:2, 3) Aleke wòle be míawɔ nui ne míaƒe nudidiwo tsi tre ɖe Mawu ƒe lɔlɔ̃nu wɔwɔ ŋu? Kpɔɖeŋu aɖe si Yesu wɔ ɖo biabia sia ŋu.\n11, 12. (a) Gblɔ Yesu ƒe kpɔɖeŋu si woŋlɔ ɖe Luka 17:7-10 la kpuie. (b) Nukae míesrɔ̃ tso Yesu ƒe kpɔɖeŋua me?\n11 Yesu ƒo nu tso kluvi aɖe si nɔ eƒe aƒetɔ ƒe lãhawo kplɔm le gbedzi ŋkeke bliboa katã la ŋu. Esime kluvia gbɔ va aƒeme le gaƒoƒo 12 lɔƒo ƒe dɔ sesẽ wɔwɔ megbe, eye ɖeɖi te eŋu la, eƒe aƒetɔ megblɔ nɛ be wòanɔ anyi aɖi ɖe eme ahaɖu fiẽnu o. Nya si aƒetɔa gblɔ nɛ boŋue nye: “Dzra nusi maɖu la ɖo, nasa avɔ ɖe ali asubɔm, vaseɖe esime meɖu nu, eye meno nu, eye esia megbe wò hã naɖu nu, eye nano nu.” Ne kluvi la wu eƒe aƒetɔ subɔsubɔ nu keŋ ko hafi wòate ŋu akpɔ eya ŋutɔ ƒe nuhiahiãwo gbɔ. Yesu wu kpɔɖeŋua nu ale: “Nenema ke miawo hã, ne miewɔ nusiwo katã woɖo na mi la, migblɔ bena: Dɔla madzemadzewo míenye; nusi le na mí be, míawɔ la, eya koe míewɔ.”—Luka 17:7-10.\n12 Yesu mewɔ kpɔɖeŋu sia be yeatsɔ afia be nusiwo míewɔna le Yehowa subɔsubɔ me medzea eŋu o. Biblia gblɔ kɔte be: “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta . . . la be o.” (Hebritɔwo 6:10) Ke nusi fiam Yesu ƒe kpɔɖeŋua le boŋue nye be kluvi mate ŋu awɔ nusi dzea eya ŋutɔ ŋu alo eya ŋutɔ ƒe dzidzeme nanye nu vevitɔ nɛ o. Esi míetsɔ mía ɖokui ɖe adzɔgbee na Mawu hetiae be míanye eƒe kluviwo la, míelɔ̃ be míana eƒe lɔlɔ̃nuwɔwɔ naxɔ nɔƒe gbãtɔ na mía ŋutɔwo tɔ. Ele be míana Mawu ƒe lɔlɔ̃nu nakpɔ ŋusẽ ɖe mía ŋutɔwo tɔ dzi.\n13, 14. (a) Nɔnɔme kawo mee wòate ŋu ahiã le be míazi mía ɖokui dzi? (b) Nukatae wòle be míaɖe mɔ Mawu ƒe lɔlɔ̃nu nakpɔ ŋusẽ ɖe mía tɔ dzi?\n13 Abia agbagbadzedze geɖe le mía gome be míanɔ Mawu ƒe Nya la kple “dɔla nuteƒewɔla kple aɖaŋudzela” la ƒe agbalẽwo srɔ̃m edziedzi. (Mateo 24:45) Abia agbagbadzedze vevietɔ ne nuxexlẽ nyea nusesẽ na mí zi geɖe alo ne “Mawu ƒe nu gogloawo” me dzromee agbalẽa le. (Korintotɔwo I, 2:10) Gake ɖe mele be míaɖo ɣeyiɣi ɖi na ɖokuisinusɔsrɔ̃ oa? Ðewohĩ ahiã be míazi mía ɖokui dzi anɔ anyi ahazã ɣeyiɣi ɖe nusi srɔ̃m míele ŋu. Gake ne míezi mía ɖokui dzi alea hewɔe o ɖe, aleke míawɔ “nuɖuɖu sesẽ [si] li na amesiwo tsi” la ɖuɖu nama mí?—Hebritɔwo 5:14.\n14 Ke le ɣeyiɣi siwo me míegbɔ tso dɔme va aƒeme eye ɖeɖi te mía ŋu vevie le dɔwɔwɔ ŋkeke bliboa ta ya ɖe? Ðewohĩ ahiã be míazi mía ɖokui dzi hafi ate ŋu ayi Kristotɔwo ƒe kpekpewo. Ðewohĩ gbeƒãɖeɖe na amedzrowo menyawɔna na mí bɔbɔe o. Paulo gɔ̃ hã kpɔe dze sii be ete ŋu dzɔna ɣeaɖewoɣi be ‘míase le mía ɖokui me’ be míayi ava ɖe gbeƒã nyanyuia o. (Korintotɔwo I, 9:17) Ke hã míewɔa nusiawo katã elabena Yehowa—amesi nye míaƒe Aƒetɔ si le dziƒo, amesi míelɔ̃—ye gblɔ na mí be míawɔe. Eye ɖe menyea dzidzɔ na mí ɣesiaɣi si míedze agbagba srɔ̃ nu, de kpekpeawo, alo kpɔ gome le gbeƒãɖeɖedɔa me oa?—Psalmo 1:1, 2; 122:1; 145:10-13.\nMègakpɔ “Megbe” O\n15. Aleke Yesu ɖo ɖokuibɔbɔ na Mawu ŋuti kpɔɖeŋui?\n15 Yesu Kristo bɔbɔ eɖokui na Fofoa si le dziƒo le mɔ si ƒo ɖesiaɖe ta nu. Yesu gblɔ na eƒe nusrɔ̃lawo be: “Meɖi tso dziƒo va, menye bena mawɔ nye ŋutɔ nye lɔlɔ̃nu o, negbe amesi dɔm ɖa la ƒe lɔlɔ̃nu ko.” (Yohanes 6:38) Esime nu te ɖe edzi vevie le Getsemane-bɔa me la, edo gbe ɖa be: “Fofonye, ne àte ŋui la, na be, kplu sia nato ŋutinye ayi; gake la menye alesi nye ŋutɔ medi o, negbe alesi wòa nèdi ko.”—Mateo 26:39.\n16, 17. (a) Aleke wòle be míabu nusiwo míegblẽ ɖe megbe lae? (b) Fia alesi wònye nyateƒee be Paulo bu xexeame ƒe mɔnukpɔkpɔ siwo su esi “aɖukpo dzi nuwoe.”\n16 Yesu Kristo di tso mía si be míawɔ ɖe nyametsotso si míewɔ be míanye Mawu ƒe kluviwo la dzi. Egblɔ be: “Amesi tsɔ eƒe asi da ɖe kodzi dzi, eye wògale megbe kpɔm la, medze mawufiaɖuƒe la o.” (Luka 9:62) Nusiwo míegblẽ ɖe megbe la ŋububu mesɔ kura le Mawu subɔsubɔ me o. Nusiwo va su mía si esi míetiae be míanye Mawu ƒe kluviwo boŋ ŋue wòle be míade asixɔxɔe. Paulo ŋlɔ na Filipitɔwo be: “Mebu wo katã nu búbu le Kristo Yesu, nye Aƒetɔ nyanya, si ƒo wo katã ta la ŋuti, amesi ta meɖe asi le nusiawo katã ŋuti ɖo, eye mebu wo aɖukpo dzi nuwoe, bena nye asi nasu Kristo dzi.”—Filipitɔwo 3:8.\n17 Bu nusiwo katã Paulo bu aɖukpo dzi nuwoe heɖe asi le wo ŋu le gbɔgbɔmeviɖe siwo Mawu ƒe kluvinyenye ahe vɛ nɛ ta la ŋu kpɔ. Menye nusiwo ana eƒe dzi nadze eme le xexeame ko ŋue wòɖe asi le o, ke boŋ eɖe asi le mɔnukpɔkpɔ si nɔ esi be wòate ŋu ava zu Yuda-subɔsubɔha kplɔla le etsɔme hã ŋu. Ne ɖe Paulo yi edzi lé Yuda-subɔsubɔ me ɖe asi la, anye ne eyi ŋgɔ ɖo nɔƒe si tɔgbe nɔ Simeon, si nye Paulo ƒe nufiala Gamaliel ƒe viŋutsu, si. (Dɔwɔwɔwo 22:3; Galatiatɔwo 1:14) Simeon va zu Farisitɔwo ŋgɔnɔla eye ewɔ akpa vevi aɖe—togbɔ be meda asi ɖe nanewo dzi o hã—le Yudatɔwo ƒe aglãdzedze ɖe Roma-dukɔa ŋu le ƒe 66-70 M.Ŋ. me la me. Eku le aglãdzedze ma me, le Yudatɔ nugbɔmewɔlawo alo Roma-srafowo si me.\n18. Wɔ alesi gbɔgbɔmedɔwɔnawo hea viɖewo vɛ la ƒe kpɔɖeŋu aɖe.\n18 Yehowa ƒe Ðasefo geɖewo srɔ̃a Paulo ƒe kpɔɖeŋua. Jean gblɔ be: “Le nye sukunuwuwu ƒe ƒe ʋɛ aɖewo ko megbe la, mekpɔ dɔ va zu senyala xɔŋkɔ aɖe si le London la ƒe agbalẽŋlɔla gã. Mese vivi na dɔ sia wɔwɔ eye fetu si mexɔna hã nyo ŋutɔ, gake menya le nye dzime be mate ŋu awɔ geɖe le Yehowa subɔsubɔ me. Mlɔeba la, meɖe asi le dɔa ŋu hedze mɔɖeɖedɔa wɔwɔ gɔme. Medaa akpe ale gbegbe be mewɔ afɔɖeɖe sia ƒe 20 kloe enye si va yi! Ɣeyiɣiawo katã ƒe subɔsubɔdɔa wɔwɔ na viɖe va le nye agbe ŋu sasasã wu viɖe si agbalẽŋɔŋlɔdɔ ɖesiaɖe ate ŋu ahe vɛ nam. Dɔ bubu aɖeke menaa dzidzeme geɖe ame wu alesi Yehowa ƒe Nya te ŋu trɔa ame ƒe agbee la kpɔkpɔ o. Gomekpɔkpɔ le amewo tɔtrɔ dɔ sia me nye mɔnukpɔkpɔ xɔasi ale gbegbe. Nusi míenana Yehowa la mede naneke kura ne míetsɔe sɔ kple nusi míexɔna tsoa egbɔ la o.”\n19. Tame kae wòle be míaɖo kplikpaa, eye nukatae?\n19 Míaƒe nɔnɔmewo ate ŋu atrɔ esi ɣeyiɣiawo va le yiyim. Ke hã adzɔgbe si míeɖe na Mawu ya metrɔ o. Míekpɔtɔ nye Yehowa ƒe kluviwo, eye eɖe mɔ na mí be mía ŋutɔwo míatso nya me le alesi míazã míaƒe ɣeyiɣi, ŋusẽ, ŋutete, kple nunɔamesi bubuwo le mɔ nyuitɔ kekeake nui la ŋu. Le susu sia ta la, nyametsotso siwo míewɔ le nusiawo ŋu ate ŋu aɖe alesi gbegbe míelɔ̃ Mawui la afia. Wogaɖea alesi gbegbe míele lɔlɔ̃m be míatsɔ nuwo asa vɔe la hã fiana. (Mateo 6:33) Aleke kee míaƒe nɔnɔmewo ɖale o, ɖe mele be míaɖoe kplikpaa be míatsɔ míaƒe nu nyuitɔwo kekeake ana Yehowa oa? Paulo ŋlɔ bena: “Ne edzilɔlɔ̃ li la, edze ame ŋu be, woaxɔ le nusi le amesi la nu, eye menye le nusi mele esi o la nu o.”—Korintotɔwo II, 8:12.\n“Miekpɔ Miaƒe Kutsetse”\n20, 21. (a) Kutsetse kae dona tsoa Mawu ƒe kluviwo nyenye me? (b) Aleke Yehowa yrana amesiwo tsɔa woƒe ŋutete katã subɔnɛ lae?\n20 Mawu ƒe kluviwo nyenye metea ame ɖe anyi o. Ðe wòɖea ame tsoa kluvinyenye vɔ̃ɖi si gblẽa ame ƒe dzidzɔkpɔkpɔ dome la me boŋ. Paulo ŋlɔ bena: “Esi woxɔ mi tso nuvɔ̃ si hewɔ ablɔɖeviwoe, eye gake wowɔ mi Mawu ƒe kluviwoe la, miekpɔ miaƒe kutsetse hena kɔkɔenyenye; ke nuwuwu la enye agbe mavɔ.” (Romatɔwo 6:22) Míaƒe kluvinyenye na Mawu tsea kɔkɔenyenye ƒe ku, le susua nu be míekpɔa kɔkɔenyenye, alo agbedzadzɛnɔnɔ me viɖewo. Gawu la, ekplɔa ame yia agbe mavɔ mee le etsɔme.\n21 Yehowa ƒe dɔme nyo na eƒe kluviwo ale gbegbe. Ne míewɔ míaƒe ŋutete katã le eƒe subɔsubɔdɔa me la, eʋua “dziƒo nu,” eye wòdudua ‘yayra ƒona ɖe mía dzi wògbɔa eme.’ (Maleaxi 3:10) Dzidzɔ ka gbegbee nye si wòanye be míayi edzi anye Yehowa ƒe kluviwo halase mavɔmavɔ me!\n• Nukatae míeva zua Mawu ƒe kluviwo ɖo?\n• Aleke míeɖenɛ fiana be míebɔbɔ mía ɖokui ɖe Mawu ƒe lɔlɔ̃nuwɔwɔ tee?\n• Nukatae wòle be míaɖoe kplikpaa be míana Yehowa ƒe lɔlɔ̃nuwɔwɔ naxɔ ŋgɔ na mía ŋutɔwo tɔ?\n• Nukatae mele be ‘míakpɔ megbe’ o?\nLɔlɔ̃nu faa kluvinyenye ƒe ɖoɖo si nɔ Israel la nye kpɔɖeŋu na Kristotɔwo ƒe kluvinyenye\nMíeva zua Mawu ƒe kluviwo ne míexɔ nyɔnyrɔ\nKristotɔwo tsɔa Mawu ƒe lɔlɔ̃nuwɔwɔ ɖoa nɔƒe gbãtɔ\nMenɔ bɔbɔe na Mose be wòaxɔ dɔ si wode asi nɛ la o\nƉoe Ɖe Amewo Ɖoe Ɖe Amewo “Asi Sesẽ Miexɔ”\nw05 3/15 axa 15-20\nAlesi Yesu ƒe Nu Wɔ Dɔ Ðe Amewo Dzi le Xexeame Godoo\nŊusẽ Kae Yesu Kristo Kpɔna Ðe Dziwò?\nSɔhɛ Siwo Kafua Yehowa ƒe Agbe Nyona ɖe Edzi\nMíegale Agbe Na Mía Ðokui O\nNya Vevi Siwo Tso Samuel ƒe Agbalẽ Gbãtɔ Me\nSimson Kpɔ Dziɖuɖu Le Yehowa Ƒe Ŋusẽ Me!\n“Pim” aɖe si Ðo Kpe Biblia ƒe Nyateƒenyenye le Ŋutinya me Dzi\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 15, 2005\nGBETAKPƆXƆ—TATA SI MÍESRƆ̃NA March 15, 2005


Ne Mɔkpɔkpɔ Meva Eme O\nGbetakpɔxɔ—Tata Si Míesrɔ̃na | April 15, 2007\nGBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Myanmar Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nMƆKPƆKPƆBUÐEAME ate ŋu ado mo ɖa le srɔ̃ɖeɖe ɖe sia ɖe me, ne edze abe ŋutsua kple nyɔnua sɔ na wo nɔewo nyuie esime wonɔ zɔzɔm do ŋgɔ na srɔ̃ɖeɖe ene gɔ̃ hã. Gake aleke wɔ ame eve siwo dome le nyuie hafi woka srɔ̃ɖetam na wo nɔewo la ƒe nuwɔnawo va trɔ emegbe ale?\nBiblia gblɔ be ame siwo ɖe srɔ̃ la “akpɔ vevesese kple nuxaxa.” (Korintotɔwo I, 7:28, The New English Bible) Zi geɖe la, xaxa sia ƒe akpa aɖe tsoa amegbetɔwo ƒe blibomademade gbɔ. (Romatɔwo 3:23) Gakpe ɖe eŋu la, ate ŋu adzɔ be srɔ̃tɔawo dometɔ ɖeka, alo wo ame evea siaa metsɔ Biblia me gɔmeɖosewo le dɔ wɔm o. (Yesaya 48:17, 18) Gake ɣeaɖewoɣi la, mɔkpɔkpɔ siwo mate ŋu ava eme o nɔa ŋutsu alo nyɔnu aɖewo si wotsɔna gena ɖe srɔ̃ɖeɖe mee. Ne edzɔ alea la, ame nɔewo gɔmemasemase ate ŋu ahe kuxi sesẽwo avɛ.\nMɔkpɔkpɔ Siwo Mate Ŋu Ava Eme O\nNe srɔ̃ŋutsu alo srɔ̃nyɔnue nènye la, mɔkpɔkpɔ aɖewo anya nɔ asiwò hafi neva ɖe srɔ̃; enɔa nenema le ame akpa gãtɔ gome. Tɔ sẽ nàde ŋugble tso ale si nèkpɔ mɔ be yeƒe srɔ̃gbenɔnɔ nava nɔ ŋu kpɔ. Ðe nu siwo nèkpɔ mɔ na le srɔ̃ɖeɖe me la meva eme oa? Ne zã medo o la womebua fɔ ahakpala o, eya ta megaƒo nya ta be kuxiawo gbɔ manya kpɔ o. Agbenɔnɔ ɖe Biblia me gɔmeɖosewo nu ate ŋu akpe ɖe ŋuwò nàɖɔ nuwo ɖo. * (Timoteo II, 3:16) Gake fifia, anyo be nàgbugbɔ ŋku alé ɖe nu siwo nànya nɔ mɔ kpɔm na le srɔ̃ɖeɖe me la ŋu.\nLe kpɔɖeŋu me, ame aɖewo susuna be vividoɖeameŋu sɔŋue nɔa srɔ̃gbenɔnɔ me, abe ale si wòdzena le ŋutinya kpakpawo mee ene. Alo ɖewohĩ ànya susui be mia kple srɔ̃wòa miakpɔ ɣeyiɣi geɖe ɖe mia nɔewo ŋu, alo akpɔ masɔmasɔ ɖe sia ɖe gbɔ le ŋutifafa me abe ame tsitsiwo ene. Ame geɖe hã bui be ne yewonya ɖe srɔ̃ ko la, ɖokuidziɖuɖu le gbɔdɔdɔnyawo me ƒe nya aɖeke megali o. Esi wònye be mɔkpɔkpɔ siawo nye esiwo ɖewohĩ mate ŋu ava eme o ta la, ate ŋu ana dzi naɖe le ame aɖewo ƒo.—Mose I, 3:16.\nMɔkpɔkpɔ bubu si mate ŋu ava eme o enye be srɔ̃ɖeɖe ɖeɖe dzaa ana ame nakpɔ dzidzɔ. Ele eme baa be kpeɖeŋutɔ ƒe amesinɔnɔ le agbe me ana ame nakpɔ dzidzɔ ŋutɔ ya. (Lododowo 18:22; 31:10; Nyagblɔla 4:9) Gake ɖe woate ŋu akpɔ mɔ be srɔ̃ɖeɖe nanye nukumɔ aɖe si dzi woato akpɔ masɔmasɔwo katã gbɔa? Ðeko srɔ̃ɖeɖea tona le mo na ame siwo bunɛ nenema zi ɖeka!\nMɔkpɔkpɔ Siwo Womeɖe Gblɔ O\nMenye mɔkpɔkpɔwo katãe metea ŋu vaa eme o. Ke boŋ, wo dometɔ aɖewo nyea didi siwo sɔ. Gake mɔkpɔkpɔ aɖewo ate ŋu ana kuxiwo nado mo ɖa. Srɔ̃ɖeɖe ŋuti ɖaŋuɖola aɖe gblɔ be: “Mekpɔna be dzre ɖoa srɔ̃tɔ aɖewo dome le esi wo dometɔ ɖeka le lalam be woawɔ didi aɖe dzi na ye, evɔa ame evelia ya menya naneke tso didi ma ŋu o ta.” Be míase ale si esia ate ŋu adzɔe gɔme la, bu kpɔɖeŋu si gbɔna ŋu kpɔ.\nKofi ɖe Ama, ame si le teƒe si didi tso wo dedu gbɔ kilometa gbogbo aɖewo. Hafi woaɖe srɔ̃ la, Ama kpɔe do ŋgɔ be ʋuʋu yi nuto yeyea me asesẽ na ye—vevietɔ esi wònye ame si kpea ŋu vie ta. Ke hã, eka ɖe edzi be Kofi akpe ɖe ye ŋu afi ma nanya nɔ na ye. Ama nɔ mɔ kpɔm be Kofi anɔ ye ŋu ahakpe ɖe ye ŋu yeanya exɔlɔ̃wo. Gake nuwo meva le yiyim nenema o. Ðeko Kofi ya nɔa dze ɖom kple exɔlɔ̃ gbogboawo hegblẽa Ama, si nye ame yeye le teƒea la, ɖeɖe ɖi. Ama bui be metsɔa ɖeke le eme na ye o, alo be egblẽ ye ɖi. Ebia eɖokui be: ‘Nu ka tae Kofi mebua ame ŋu o ale?’\nÐe Ama ƒe didia nye esi mate ŋu ava eme oa? Menye nenemae kura o. Ðeko wòdi be ye srɔ̃a nakpe ɖe ye ŋu teƒe yeyea nama ye. Ŋu kpea Ama, eye esesẽna nɛ ŋutɔ be wòado ɖe ame yeye gbogbowo dome. Gake nya lae nye be Ama meɖe eƒe seselelãme sia gblɔ na Kofi kpɔ o. Eya ta Kofi menya nu si me tom Ama le o. Ne womewɔ naneke tso nɔnɔmea ŋu o la, nu kae ava adzɔ? Ama anɔ dziku dom ɖe edzi, eye le ɣeyiɣi aɖe megbe la, abui be ye srɔ̃a metsɔ ɖeke le yeƒe seselelãmewo me kura o.\nÐewohĩ wò hã èse le ɖokuiwò me be mɔkpɔkpɔ bu ɖe ye, eye dzi ɖe le ye ƒo esi wòdze abe srɔ̃wò mele ɖeke tsɔm le wò nuhiahiãwo me o ene. Ne edzɔ alea la, nu kae nàte ŋu awɔ?\nÐe Nya La Gblɔ\nMɔkpɔkpɔ siwo meva eme o ate ŋu ate ɖe ame dzi ŋutɔ. (Lododowo 13:12) Ke hã, àte ŋu awɔ nane tso nɔnɔmea ŋu. Biblia me lododo aɖe gblɔ be: “Ne edze nunya heƒoa nu nunyatɔe la ate ŋu aƒo nya ɖe amewo nu.” (Lododowo 16:23, Contemporary English Version) Eya ta ne èkpɔe be womele nane si sɔ si yele mɔ kpɔm na gbɔ kpɔm na ye o la, ɖee gblɔ na wò kpeɖeŋutɔa.\nDze agbagba nàdi ɣeyiɣi si sɔ, teƒe si sɔ, kple nya siwo sɔ nàtsɔ aɖe wò dzimedidiwo agblɔ. (Lododowo 25:11) Ƒo nu tufafatɔe kple bubudeameŋutɔe. Wò taɖodzinua nenɔ susu me na wò—menye be nàbu fɔ wò kpeɖeŋutɔa o, ke boŋ be nàna wòanya wò didiwo kple wò seselelãmewo.—Lododowo 15:1.\nNu ka ta kurae wòle be nàwɔ esia ɖo? Ðe mele be kpeɖeŋutɔ ameŋubula nakpɔ wò nuhiahiãwo adze sii oa? Ate ŋu adzɔ be srɔ̃wòa mele nuawo kpɔm abe ale si nèle wo kpɔmee ene o, eye alɔ̃ faa ase nu gɔme na wò ne eɖe nuwo me nɛ. Ne èɖe wò didiwo kple hiahiãwo gblɔ la, mefia be miaƒe srɔ̃ɖeɖea mekpɔ dzidzedze o, alo be wò kpeɖeŋutɔa nye ameŋumabula o.\nEya ta megahe ɖe megbe o, mia kple srɔ̃wò milé nyawo kpɔ. Le kpɔɖeŋu me, le kpɔɖeŋu si do ŋgɔ me la, Ama ate ŋu agblɔ na Kofi be: “Meɖe kuku ènya, esesẽna nam ŋutɔ be mado ɖe ame gbogbowo dome. Ne anya wɔ la, manɔ kpekpem ɖe ŋunye vivivi va se ɖe esime manya amewo katã oa?”\n‘Ðe Abla Le Nusese Me’\nFifia bu nyaa ŋu le mɔ bubu nu kpɔ. Tsɔe be srɔ̃wò yɔ wò hegblɔ na wò be dzi mele ye dzɔm o, elabena mele yeƒe didi aɖe si sɔ dzi wɔm na ye o. Ne edzɔ alea la, ɖo to srɔ̃wòa! Megadze agbagba be yeaʋli ye ɖokui ta o. Ke boŋ ‘nàɖe abla le nusese me, nànɔ blewu le nuƒoƒo me, eye nànɔ blewu hã le dziku me.’ (Yakobo 1:19; Lododowo 18:13) Apostolo Paulo xlɔ̃ nu Kristotɔwo be: “Ame aɖeke nagadi ye ŋutɔ tɔ o, ke nusi nye ame bubu tɔ la boŋ.”—Korintotɔwo I, 10:24.\nÀte ŋu awɔ esia ne ètsɔ ɖokuiwò ɖo srɔ̃wòa teƒe. Biblia gblɔ be: “Mi ŋutsuwo la, minɔ anyi kple nyɔnuwo le nunya me” alo le J. B. Phillips ƒe Biblia ƒe nya nu la, “mi srɔ̃ŋutsuwo la, ele be miadze agbagba ase nu gɔme na mia srɔ̃ siwo mia kpli wo mieli la.” (Petro I, 3:7) Nenema ke wòle be srɔ̃nyɔnuwo hã nadze agbagba ase nu gɔme na wo srɔ̃wo.\nÐo ŋku edzi be aleke kee mia kple srɔ̃wòa mieɖasɔ na mia nɔewo o, miaƒe nukpɔsusuwo masɔ le nya sia nya me o. (Kpɔ aɖaka si nye “Wole Teƒe Ðeka, Le Nu Vovovo Kpɔm.”) Le nyateƒe me la, esia nyo, elabena enyo be woabu nyawo ŋu abe ale si ame bubu hã le ebumee ene. Le ƒome kple nuto si me mietso ta la, mɔkpɔkpɔ vovowoe nɔ mia kple srɔ̃wò si mitsɔ ge ɖe srɔ̃ɖeɖe me. Esia ate ŋu ana be togbɔ be mielɔ̃ mia nɔewo vevie hã la, miaƒe didiwo ya ato vovo.\nLe kpɔɖeŋu me, srɔ̃tɔ Kristotɔwo ate ŋu anya tanyenye ƒe gɔmeɖose si le Biblia me la nyuie. (Efesotɔwo 5:22, 23) Gake aleke wòle be woawɔ tanyenyea ŋu dɔ le miaƒe ƒomea me, eye aleke wòle be woaɖe ɖokuibɔbɔ afiae? Ðe Biblia me gɔmeɖose sia kplɔa mi ame evea siaa, eye miedzea agbagba vevie be yewoanɔ agbe ɖe wo nua?\nMiaƒe nukpɔsusuwo ate ŋu ato vovo le nya bubu siwo ku ɖe gbe sia gbe gbenɔnɔ ŋu ŋuti. Ame kae awɔ aƒemedɔ aɖewo? Ɣekaɣie miayi aɖasrã ƒometɔwo kpɔ, eye ɣeyiɣi didi kae wòaxɔ? Aleke srɔ̃tɔ Kristotɔwo aɖee afia be yewotsɔa Fiaɖuƒea ƒe nuwo ɖoa nɔƒe gbãtɔ le agbe me? (Mateo 6:33) Le ganyawo gome la, woate ŋu anyi fe bɔbɔe, eya ta anyo be woazã ga nyuie ahalé be nɛ. Ke hã, nu kae beléle na ga kple ezazã nyuie fia? Ehiã be woadzro nya siawo tɔgbi me tso dzi me faa bubutɔe bene wòaɖe vi.\nNyawo me dzodzro alea ate ŋu akpe ɖe ŋuwò nàkpɔ tomefafa geɖe le wò srɔ̃ɖeɖea me, nenye be nu siwo nèkpɔ mɔ na dometɔ aɖewo mekpɔ va eme haɖe o hã. Esia awɔe be anɔ bɔbɔe na wò be nàwɔ ɖe apostolo Paulo ƒe aɖaŋuɖoɖo sia dzi be: “Mihe adodo kple mia nɔewo, eye mitsɔ ke mia nɔewo, ne nya aɖe le ame aɖe si ɖe ame aɖe ŋuti.”—Kolosetɔwo 3:13.\n^ mm. 5 Aɖaŋuɖoɖo nyui geɖe le agbalẽ si nye Nusi Gbɔ Ƒome ƒe Dzidzɔkpɔkpɔ Tsona, si Yehowa Ðasefowo ta me.\n[Aɖaka/Nɔnɔmetata si le axa 10]\nWOLE TEƑE ÐEKA, LE NU VOVOVO KPƆM\n“Tsɔe be tsaɖila gbogbo aɖewo le teƒe dzeani aɖe kpɔm. Togbɔ be nu ma ke ko kpɔm wo katã wole hã la, ale si wo dometɔ ɖe sia ɖe kpɔnɛ toa vovo na nɔvia tɔ. Nu ka tae? Elabena wo dometɔ ɖe sia ɖe tsi tre ɖe teƒea ƒe akpa vovovo hafi le ekpɔm. Ame eve aɖeke meli siwo tsi tre ɖe afi ɖeka o. Hekpe ɖe eŋu la, menye teƒe ɖeka tututu ko kpɔm wo katã wole o. Ame sia ame le nu bubu si nya kpɔ nɛ wu la kpɔm. Nenema kee wòle le srɔ̃ɖeɖe me. Ne wosɔ na wo nɔewo aleke ke hã, ame eve aɖeke ƒe susu mesɔ le nyawo ŋu pɛpɛpɛ o. . . . Dzeɖoɖo ƒe akpa aɖee nye be woadze agbagba ana nukpɔsusu vovovo siawo nade nu wo nɔewo me le ŋutilã ɖeka ƒe ƒomedodo me. Esia bia be woadi ɣeyiɣi aɖo dze.”—Gbetakpɔxɔ, August 1, 1993, axa 4.\n[Aɖaka si le axa 11]\nNU SI NÀTE ŊU AWƆ FIFIA\n• Gbugbɔ dzro wò mɔkpɔkpɔwo me. Ðe wonye mɔkpɔkpɔ siwo ate ŋu ava emea? Ðe nèle mɔ kpɔm na nu geɖe tso srɔ̃wò gbɔ wu ale si dzea?—Filipitɔwo 2:4; 4:5.\n• Dze agbagba nàɖɔ mɔkpɔkpɔ ɖe sia ɖe si mate ŋu ava eme o la ɖo. Le kpɔɖeŋu me, le esi teƒe be nànɔ gbɔgblɔm be, “Míado kpo nugɔmesese na mía nɔewo gbeɖe o la,” ɖoe wò taɖodzinu be yeawɔ ye tɔ sinua hena nyawo gbɔkpɔkpɔ le ŋutifafa me boŋ.—Efesotɔwo 4:32.\n• Ðe wò mɔkpɔkpɔwo gblɔ. Nyawo ɖeɖe gblɔ nye mɔ vevi aɖe si dzi wotona srɔ̃na ale si woaɖe lɔlɔ̃ afia amewo ahade bubu wo ŋu.—Efesotɔwo 5:33.\n[Nɔnɔmetata si le axa 9]\nLe toɖoɖo nu siwo le fu ɖem na srɔ̃wò me la, ‘ɖe abla le nusese me’\nXexe Sẽŋuta Si Li Egbea\nÐe Ŋutasẽnuwo Wɔwɔ Nu Ava Yia?\nNa Míazɔ Paulo Toƒe Ayi Beroia\nAgble Aɖe ‘Si Ƒu Henyo Na Ŋeŋe’\nHame La Nekafu Yehowa\nMina Woatu Hame La Ðo\nEnye Nuwɔametɔ—Gake Dina Vevie Be Yeasubɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 15, 2007\nGBETAKPƆXƆ—TATA SI MÍESRƆ̃NA April 15, 2007


Yohanes 2 | Biblia Le Internet Dzi | Xexe Yeye Gɔmeɖeɖe (1984)\n2 Ke le ŋkeke etɔ̃agbe la, woɖo srɔ̃ɖekplɔ̃ aɖe le Kana le Galilea, eye Yesu dada nɔ afi ma. 2 Wokpe Yesu kple eƒe nusrɔ̃lawo hã va srɔ̃ɖekplɔ̃ɖoƒea. 3 Esi wain la mede wo nu o la, Yesu dada gblɔ nɛ be: “Wain mele wo si o.” 4 Gake Yesu gblɔ nɛ be: “Nya kae le mía kpli wò dome, nyɔnu? Nye gaƒoƒo la meɖo haɖe o.” 5 Dadaa gblɔ na ame siwo nɔ subɔsubɔm la be: “Nu sia nu si wòagblɔ na mi la, miwɔe.” 6 Kpezɔ ade nɔ afi ma abe ale si Yudatɔwo ƒe ŋutikɔkɔ ƒe ɖoɖoa bia ene, eye wo dometɔ ɖe sia ɖe ate ŋu axɔ tsi dzidze* eve alo etɔ̃. 7 Yesu gblɔ na wo be: “Miku tsi ɖe zɔawo me woayɔ.” Eye wokui ɖe wo me woyɔ banaa. 8 Eye wògblɔ na wo be: “Azɔ miku ɖe yi na kplɔ̃ɖoɖoa dzi kpɔla.” Eye wokui yi. 9 Ke esi kplɔ̃ɖoɖoa dzi kpɔla la ɖɔ tsi si wotrɔ wòzu wain, (evɔ menya afi si wòtso o togbɔ be subɔla siwo ku tsia yii ya nya hã) la kpɔ la, kplɔ̃ɖoɖoa dzi kpɔla la yɔ ŋugbetɔsrɔ̃ la, 10 hegblɔ nɛ be: “Ame sia ame tsɔa wain nyuitɔ naa amewo gbã, eye ne womu vɔ la, etsɔa manyomanyoa vanɛ. Ke wò ya èdzra wain nyui la ɖo va se ɖe fifia.” 11 Yesu wɔ nu sia le Kana le Galilea wònye eƒe dzesiwo ƒe gɔmedzedze, eye wòna eƒe ŋutikɔkɔe la dze; eye eƒe nusrɔ̃lawo xɔ edzi se. 12 Le esia megbe la, woa kple dadaa kple nɔviawo kpakple eƒe nusrɔ̃lawo trɔ yi Kapernaum, gake womenɔ afi ma ŋkeke geɖe o. 13 Ke Yudatɔwo ƒe ŋutitoto la nɔ ɖoɖom, eye Yesu yi Yerusalem. 14 Eye wòkpɔ ame siwo nɔ nyiwo kple alẽwo kpakple ahɔnɛwo dzram le gbedoxɔa me kpakple gaɖɔlila siwo nɔ anyi ɖe woƒe zikpuiwo dzi. 15 Eya ta esi wògbi ka tsɔ wɔ atam vɔ la, enya ame mawo katã kpakple woƒe alẽwo kple nyiwo do goe le gbedoxɔa me, eye wòtrɔ gaɖɔlilawo ƒe gakuwo kɔ ɖe anyi, eye wòmu woƒe kplɔ̃wo. 16 Eye wògblɔ na ame siwo nɔ ahɔnɛawo dzram la be: “Mitsɔ nu siawo dzoe le afi sia! Midzudzɔ Fofonye ƒe aƒe la tsɔtsɔ wɔ asitsaƒee!” 17 Eƒe nusrɔ̃lawo ɖo ŋku edzi be woŋlɔ ɖi be: “Dzonɔameme ɖe wò aƒea ŋu amim.” 18 Eya ta Yudatɔwo ɖo eŋu gblɔ nɛ be: “Dzesi kae le asiwò nàtsɔ afia mí, si ta nèkpɔ mɔ awɔ nu siawo?” 19 Yesu ɖo eŋu na wo gblɔ be: “Mimu gbedoxɔ sia ƒu anyi, eye le ŋkeke etɔ̃ me la, magafɔe ɖe te.” 20 Eya ta Yudatɔwo gblɔ be: “Ƒe blaene vɔ adee wotsɔ tu gbedoxɔ sia, eye wò ya àfɔe ɖe te le ŋkeke etɔ̃ mea?” 21 Gake eƒe ŋutilã ƒe gbedoxɔ ŋue wònɔ nu ƒom le. 22 Eya ta esi wofɔe tso ame kukuwo dome la, eƒe nusrɔ̃lawo ɖo ŋku edzi be elɔ̃a nya sia gbɔgblɔ; eye woxɔ Ŋɔŋlɔ la kple nya si Yesu gblɔ la dzi se. 23 Ke hã, esi wònɔ Yerusalem le ŋutitoto la dzi le ŋkekenyui la ɖuɣi la, ame geɖewo xɔ eƒe ŋkɔ la dzi se, le esi wokpɔ dzesi siwo wɔm wònɔ la ta. 24 Gake Yesu ŋutɔ ya meka ɖe wo dzi o, elabena enya wo katã, 25 eye mehiã be ame aɖeke naɖi ɖase le amegbetɔ ŋu nɛ o, elabena eya ŋutɔ nya nu si le ame me.\n^ Ðewohĩ baf dzidzee wowɔnɛ, eye dzidze ɖeka nye lita 22.


GBE BUBU Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\nLE XEXE si me míele egbea me la, edze abe ame ʋɛ aɖewo koe lɔ̃na be yewoatsɔ yewo ɖokui ana faa hena nane wɔwɔ ene. Gake ame aɖewo le didim vevie wu be “yewoahe tɔtrɔ aɖewo vɛ”—si nye didi be yewoakpe ɖe ame bubuwo ŋu le mɔ aɖe nu. Ƒe sia ƒe la, ame gbogbo aɖewo naa dɔlar biliɔn geɖe be woatsɔ awɔ nusi woawo ŋutɔ bu be enye nyuiwɔwɔ lae. Le kpɔɖeŋu me, le Britain la, ga siwo amewo dzɔ le ƒe 2002 me be woatsɔ akpe ɖe amesiwo dzi nɔnɔmeawo mede o ŋu la de United States ƒe dɔlar biliɔn 13. Tso ƒe 1999 dzi la, dɔmenyola ewo aɖewo do ŋugbe be yewoadzɔ United States ƒe dɔlar biliɔn 38 kple edzivɔ bene woatsɔ akpe ɖe amesiwo hiã tu la ŋu.\nKpekpeɖeŋu nyui siwo dɔmenyowɔlawo na la dometɔ aɖewoe nye ƒome dahewo ƒe kɔdzifewo xexe ɖe wo nu, aɖaŋudɔ aɖe fiafia dzilaɖekɛwo ƒe viwo, ɖoɖowɔwɔ kple fexexe ɖe abi dodo na amewo le dukɔ madeŋgɔwo me be woatsɔ axe mɔ ɖe dɔléle nu ta, agbalẽ nana ɖeviwo be woaxlẽ, lãhawo nana lãnyila siwo le dukɔ dahewo me be woanyi, kple nusiwo amesiwo dzi dzɔdzɔmefɔkuwo dzɔ ɖo hiã la nana wo.\nNya siwo katã míegblɔ va yi la le fiafiam be ŋutete le amegbetɔwo si be woawɔ nyui na ame bubuwo. Gake nublanuitɔe la, ame aɖewo hã li siwo wɔa vɔ̃ siwo mele gbɔgblɔ me o la ɖe wo nɔviwo ŋu.\nVɔ̃wɔwɔ le Dzi Yim\nTso esime Xexemeʋa II wu enu la, wowɔ ameƒomevi alo dukɔ aɖe tsɔtsrɔ̃ ɖa kura kple ame gbogbo aɖewo tsɔtsrɔ̃ le dunyahenyawo ta ŋuti nuŋlɔɖi vovovo siwo ade 50 kloe. Nyadzɔdzɔgbalẽ si nye American Political Science Review gblɔ be: “Nudzɔdzɔ siawo na be asrafo miliɔn 12 ya teti ku eye dumevi miliɔn 22 hã bu woƒe agbe, si nye xexlẽme si sɔ gbɔ wu amesiwo katã ku le dukɔmeviʋa kple dukɔwo dome ʋa siwo wowɔ tso ƒe 1945 me.”\nLe ƒe alafa 20 lia ƒe nuwuwu lɔƒo la, wowu ame 2,200,000 le dunyahehe me nuwɔnawo me le Cambodia. Gbevovodolawo dome fuléle wɔe be wowu ame 800,000 siwo nye ŋutsuwo, nyɔnuwo, kple ɖeviwo le Rwanda. Subɔsubɔ kple dunyahehe me nyahehewo wɔe be wowu amesiwo ƒe xexlẽme wu 200,000 le Bosnia.\nEsi Dukɔ Ƒoƒuawo ƒe dɔdzikpɔlagã nɔ nu ƒom tso vɔ̃ siwo wole wɔwɔm le egbeŋkekeawo me ŋu la, egblɔ le ƒe 2004 me be: “Míede dzesii le Iraq be wowua dumeviwo ŋutasesẽtɔe, eye le ɣeyiɣi ma ke me la, woléa amesiwo naa kpekpeɖeŋu ne afɔkuwo dzɔ, nyadzɔdzɔŋlɔlawo kple dumevi bubuwo akpasesẽtɔe eye wowua wo le mɔ dziŋɔ tsodzikaƒoname si mele gbɔgblɔ me o nu. Ɣeyiɣi sia hã mee míekpɔe be wole funyafunya manyagblɔ wɔm gamenɔla siwo le Iraq. Le Darfur la, míekpɔe be wonya ame gbogbo aɖewo de gbe, hegbã woƒe aƒewo, eye wodɔa amewo gbɔ sesẽe hã. Le dziehe Uganda la, míekpɔe be wolãa ɖeviwo ƒe abɔwo kple atawo eye wozia wo dzi be woakpɔ gome le nuwɔna siwo me ŋutasesẽ, si mele gbɔgblɔ me o, le la me. Le Beslan la, míekpɔe be wolé ɖeviwo akpasesẽe eye wowu wo nublanuimakpɔmakpɔe.”\nLe dukɔ siwo me wobe ŋgɔyiyi kple ŋkuʋuʋu le gɔ̃ hã me la, gbevovovodolawo dome kple dunyahehe me fulélewo le agbogbo dom ɖe edzi. Le kpɔɖeŋu me, nyadzɔdzɔgbalẽ si nye Independent News ka nya ta le ƒe 2004 me be, le Britain la, “gbevovovodolawo ƒe anyranuwɔwɔ ɖe wo nɔewo ŋu dzi ɖe edzi zi gbɔ zi wuiɖekɛ le ƒe ewo siwo va yi me.”\nNukatae amegbetɔ siwo si nyuiwɔwɔ ƒe ŋutete geɖe le la wɔa nu vɔ̃ɖi mawo tɔgbe ɖo? Ðe míava vo tso vɔ̃ɖinyenye si me gbaɖegbea? Abe alesi nyati si kplɔe ɖo ɖe eme ene la, Biblia ɖo biabia siawo siwo tɔtɔa ame la ŋu wo me kɔ nyuie.\nAKPAA DZI: Mark Edwards/Still Pictures/Peter Arnold, Inc.


1 Samuel 3 | Biblia Le Internet Dzi | Xexe Yeye Gɔmeɖeɖe\nSamuel yɔyɔ be wòazu nyagblɔɖila (1-21)\n3 Ɣemaɣi la, Samuel ɖevi la nɔ Yehowa subɔm+ le Eli gbɔ. Le ŋkeke mawo me la, ƒãa hafi Yehowa ƒe gbe nava na ame aɖe, eye ŋutegakpɔkpɔ+ hã mebɔ o. 2 Gbe ɖeka Eli, ame si ƒe ŋkuwo nɔ tsitsim eye meganɔ nu kpɔm o la, mlɔ enɔƒe.+ 3 Womekpɔ tsi Mawu ƒe akaɖi+ la haɖe o, eye Samuel mlɔ anyi ɖe Yehowa ƒe gbedoxɔ*+ me, le afi si Mawu ƒe Aɖaka la le. 4 Eye Yehowa yɔ Samuel. Etɔ be: “Nyee nye esi.” 5 Eye wòƒu du yi Eli gbɔ gblɔ be: “Nyee nye esi, elabena èyɔm.” Ke egblɔ be: “Nyemeyɔ wò o. Gbugbɔ yi ɖamlɔ anyi.” Ale wòyi ɖamlɔ anyi. 6 Yehowa gayɔe ake be: “Samuel!” Enumake Samuel fɔ yi Eli gbɔ gblɔ be: “Nyee nye esi, elabena èyɔm.” Ke egblɔ be: “Vinye, nyemeyɔ wò o. Gbugbɔ yi ɖamlɔ anyi.” 7 (Ke Samuel mekpɔ dze si Yehowa nyuie o, eye womeɖe Yehowa ƒe nya fiae haɖe o.)+ 8 Eye Yehowa gayɔe zi etɔ̃lia be: “Samuel!” Enumake wòfɔ yi Eli gbɔ gblɔ be: “Nyee nye esi, elabena èyɔm.” Ale Eli kpɔe dze sii be, Yehowae le ɖevi la yɔm. 9 Eya ta Eli gblɔ na Samuel be: “Yi ɖamlɔ anyi. Eye ne egayɔ wò la, nàgblɔ be: ‘Yehowa, ƒo nu, elabena wò subɔla le to dzi.’” Ale Samuel yi ɖamlɔ emlɔƒe. 10 Yehowa va tɔ ɖe afi ma heyɔe abe tsã ene be: “Samuel, Samuel!” Eye Samuel gblɔ be: “Ƒo nu, elabena wò subɔla le to dzi.” 11 Yehowa gblɔ na Samuel be: “Kpɔ ɖa! Mele nane wɔ ge le Israel, eye ame sia ame si asee la ƒe to eveawo me aɖi yeŋ!+ 12 Gbe ma gbee mawɔ nu siwo katã megblɔ ɖe Eli ƒe aƒe ŋu la ɖe eŋu, tso gɔmedzedze va se ɖe nuwuwu.+ 13 Gblɔ nɛ be mele ʋɔnu drɔ̃ ge eƒe aƒe la tegbee ɖe vodada si ŋu wònya nu le la ta,+ elabena viawo le busunu wɔm ɖe Mawu ŋu,+ ke meka mo na wo o.+ 14 Esia tae meka atam ɖe Eli ƒe aƒe la ŋu be, ne wosa vɔ ɖe Eli ƒe aƒe la ta alo na nu ɖe eta hã la, womagbe tohehe nɛ gbeɖe o.”+ 15 Eye Samuel mlɔ anyi va se ɖe esime ŋu ke; eye wòʋu Yehowa ƒe aƒe la ƒe ʋɔtruwo. Ke Samuel le vɔvɔ̃m be yeagblɔ ŋutega la na Eli. 16 Gake Eli yɔ Samuel be: “Vinye Samuel!” Eye wòtɔ be: “Nyee nye esi.” 17 Ebiae be: “Nya kae wògblɔ na wò? Meɖe kuku, mègaɣlae ɖem o. Mawu nefia wò, eye wòagafia wò ɖe edzi, ne èɣla nane ɖem le nya siwo katã wògblɔ na wò la dome!” 18 Ale Samuel gblɔ nya sia nya nɛ, eye meɣla naneke ɖee o. Eli gblɔ be: “Yehowae. Nu si nyo eŋu la, newɔe.” 19 Samuel nɔ tsitsim, eye Yehowa ŋutɔ nɔ kplii,+ eye mena eƒe nyawo dometɔ aɖeke do kpo emevava o.* 20 Eye Israel blibo la katã, tso Dan va se ɖe Beer-Seba, va nyae be woɖo Samuel Yehowa ƒe nyagblɔɖilae. 21 Eye Yehowa gaɖea eɖokui fiana le Silo, elabena Yehowa gaɖe eɖokui fia Samuel le Silo to Yehowa ƒe nya la dzi.+\n^ Egɔmeɖeɖe tẽe, “Mena eƒe nyawo dometɔ aɖeke ge ɖe anyigba o.”


GBE BUBU Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian\nESI ƒe alafa 18 lia me numiemieŋutinunyala Carolus Linnaeus ɖe seƒoƒo aɖewo siwo le Afrika ɖe hatsotso me vɔ la, egblɔ le teƒe si wokpɔ wo tsoe ŋu be “anyigba dzi paradiso ma, Cape of Good Hope si Wɔla Dɔmenyotɔ la tsɔ Eƒe nu nyuitɔwo ɖo atsyɔ na.”\nNu nyuitɔ siawo siwo wòwɔnɛ la le teƒe aɖe si le Afrika ƒe anyiehe nuwuƒe lɔƒo. Netherlandstɔ siwo va nɔ afima na ŋkɔ numiemie si bɔ ɖe nutoame wu be fijnbosch, si gɔmee nye “ati wusɛ” (fine bush le Eŋlisigbe me) alo “ati suewo.” Esi nya fijn fia “sue” ta la, anye alesi aŋgbaawo le sue kple alesi nutoa me numiemiewo ƒe atiwo le lɛɛ ye wowɔnɛ. Le ɣeyiɣi aɖe megbe la, nya fijnbosch va zu “fynbos.” Numiemie siwo le Fynbos nutoa me ƒe aŋgbawo te ŋu nɔa sue hesẽna, gake seƒoƒoawo ƒe lolome, amadede, kple woƒe nɔnɔme nya kpɔna ŋutɔ.\nFynbos nutoa le seƒoƒowo ƒe nuto si to vovo kura tso bubu siwo le xexeame gbɔ la dome—si nye Cape Seƒoƒo nutoa. * Togbɔ be teƒe sue aɖe koe nuto sia xɔ hã la, enye teƒe si numiemie ƒomevi gbogbo aɖewo le—nyatakaka aɖe ɖee fia be wosɔ gbɔ wu 8,550—eye wo memama etɔ̃ ƒe akpa eve mele xexeame ƒe akpa bubu aɖeke woakpɔ o.\nNumiemie ƒomevi vovovo 1,470 sɔŋ ye wode dzesi le Table-to ɖeɖe dzi! Wogblɔ le New Scientist magazine me be “esia sɔ gbɔ wu esiwo le Britain Ƒukpowo katã dzi.” Azɔ hã, Fynbos nuto sia kpɔ ŋusẽ geɖe ɖe xexeame ƒe akpa bubuwo dzi. Le mɔ ka nu?\nSeƒoƒo Hamehame Wɔnukuawo\nNe seƒoƒo si woyɔna be geranium le fesreti dzi na wò la, ke anye be esiwo tso Fynbos nutoame dometɔ ɖekae wòanye. Le wo ƒomevi vovovo 250 siwo dzɔna le wo ɖokuisi le anyigba dzi dome la, wo memama etɔ̃ ƒe akpa eve kple edzivɔ le Fynbos nutoa me.\nGakpe ɖe eŋu la, Iridaceae-seƒoƒo 1,800 ƒe memama etɔ̃liae le afisia, eye gladioli 72 kple edzivɔ si megale xexeame ƒe akpa aɖeke o la le wo dome. Le esiwo nye daisies kple vygies gome la, wo ƒomevi vovovo 1,646 ye le Afrika ƒe anyiehekpa sia dzi. * Esiwo melɔ̃na yrɔna o, siwo ƒe amadede ganɔa wo ŋu wozãna ƒe geɖe tsɔ ɖoa atsyɔ̃e ne woƒu gɔ̃ hã la le wo dome.\nGake nusi ɖe dzesi wu le Fynbos nutoa me ŋue nye seƒoƒo si woyɔna be erica, alo heath. Awɔ mo yaa na wò be le erica ƒomevi vovovo 740 siwo le xexeame katã la, wo dometɔ 625 le Fynbos!\nSukligbe Kple Suklixe\nLinnaeus lé ŋku ɖe Fynbos ƒe seƒoƒo hatsotso aɖe si si nɔnɔme wɔnuku vovovo le ŋu. Ena ŋkɔ wo be Protea (ele Proteaceae hatsotso me), si nye Helatɔwo ƒe mawu Proteus si wosusu be etrɔna ɖe nɔnɔme vovovo me la ƒe ŋkɔ. Proteas vovovo 328 ye dzɔ tso Fynbos nutoa me. Dzidzɔ gã ŋutɔe wòanye be nànɔ tsa ɖim le Cape towo dome ko ake ɖe protea ƒe lolotɔ kekeake ŋu! Eƒe seƒoƒo dzeania lolona wua amegbetɔ ƒe mo ɣeaɖewoɣi.\nProtea ƒomevi bubu si bɔ enye “sukligbe.” Ati sia ƒe seƒoƒowo nɔna abe kpluwo ene, eye tsi vivi gbogbo aɖe dzina ɖe wo me. Ame gbãtɔ siwo va nɔ afima trɔa seƒoƒoawo me tsi vivi ɖe ganu me, eye emegbe woɖanɛ wòzua nunono.\nCape ƒe suklixe—Fynbos nutome ɖeɖekoe xe sia le—eye wòlɔ̃a proteas ƒe tsi vivia ale gbegbe. Suklixea tsɔa eƒe dɔ kple aɖe legbea noa seƒoƒoa me tsi vivia, eye dɔmenyo si eya hã wɔnae nye be etsɔa seƒoƒo ŋu ʋuʋudedi tsoa seƒoƒo ɖeka ŋu yia bubu dzi—enye dɔ nyui aɖe si nana atiwo te ŋu tsena. Gakpe ɖe eŋu la, suklixea fɔa nudzodzoe siwo va nɔa seƒoƒo gã siawo ŋu la mina. Alea wɔ be xea kple seƒoƒoa hiã wo nɔewo ƒe kpekpeɖeŋu hafi woate ŋu anɔ agbe.\nKpekpeɖeŋunana Vevi Bubuwo\nProtea seƒoƒo aɖewo gogo anyigba ŋutɔ ale be woɣla ɖe numiemie bubuwo te. Ʋeʋẽ lilili si nɔa protea siawo ŋu nana afiwo mevɔna le egbɔ o. Afiawo ƒoa ta ɖe seƒoƒoawo me eye wonoa wo me tsi, eye emegbe wotsɔa seƒoƒo ŋu ʋuʋudedi siwo lé ɖe woƒe fuwo ŋu la yia protea seƒoƒo bubuwo gbɔe. Eyata kpekpeɖeŋunana sia le gbefi kple protea dome hena woƒe agbe nɔnɔ.\nKpekpeɖeŋunana sia tɔgbee le seƒoƒo si nye erica kple agoɖitsi si ƒe akɔta ƒe amadede nye aŋutiɖiɖi, si le Fynbos nuto ɖeɖeko me la dome. Le alesi seƒoƒoawo bi gɔdɔ̃e ta la, wosɔ nyuie na agoɖitsia ƒe dɔ. Ne xea ƒo dɔ ɖe seƒoƒoa me be yeano eme tsi la, seƒoƒo ŋu ʋuʋudedi kɔna ɖe eƒe ta ŋu. Le ƒe bliboa me la, erica ƒosewo kpɔa agoɖitsia ƒe nuhiahiãwo gbɔ, eye xea ƒe dɔ si nana atiwo te ŋu tsena ɖea vi na numiemieawo hã. Adzɔ dzi na wò ŋutɔ ne ànɔ zɔzɔm le to aɖe ŋu ko akpɔ nuwɔwɔ aduadu wɔnuku sia!\nNugbagbe bubu geɖe aɖewo hã hiã le Fynbos. Le kpɔɖeŋu me, kpakpaluʋui ƒomevi aɖe si woyɔna be Table-to ŋu ƒe atsyɔ̃ la koŋue nana seƒoƒo dzẽ hamehame 15 tsea ku. Seƒoƒo siawo dometɔ si wonya wu enye disa, si ɖoa atsyɔ̃ na Table-toa.\nAzɔ hã, alegeli ƒomevi aɖewo li siwo ɖua numiemie hatsotso siwo nye orchid, dzogbenya, kple iris ƒe ke siwo nɔa nogoo. Cape alegeliawo tsɔa seƒoƒoawo ƒe ke kakɛwo ɖadzrana ɖo ɖe woƒe dowo me. Esiwo ge le mɔ dzi alo susɔ ɖe doa me si womete ŋu ɖu o la va toa ke hemiena.\nLã wɔami sɔ gbɔ aɖe nɔa Fynbos numiemie alafa geɖe ƒe kuwo ŋu siwo ƒe ʋeʋẽ anyidiwo mesena toa wo ŋu o. Ne anyidiwo kpɔ “léƒe” na ku siawo vɔ la, wohea wo yia tomee. Emegbe anyidiawo ɖua lã bɔbɔe siwo le kuawo ŋu hegblẽa ku sesẽawo ɖi. Ne edzɔ alea la, ku siwo tsi tome eye xewo kple afiwo mekpɔ o la miena emegbe.\nAzɔ hã tagbatsu aɖewo hã li siwo si dɔ didi ƒomevi aɖe le. Tagbatsu siawo te ŋu nana Fynbos numiemie siwo ƒe seƒoƒowo me globo la tsea ku ŋutɔ. Tagbatsuawo dometɔ aɖe ƒe dɔ ƒe didime ade sentimeta 7.6. Nyateƒee, nuwɔwɔ aduadu alea le vevie bene nuwo nanɔ agbe le Fynbos!\nƑomedodo Madeamedzi Aɖe\nNutoameŋutinunyala T. F. J. van Rensburg gblɔ le agbalẽ si nye An Introduction to Fynbos me be: “Ewɔ nublanui be Amegbetɔ si wotsɔ ɖo Nuwɔwɔwo nu gbɔe wòtso le go geɖe me be wogblẽ anyigba ƒe akpa aɖewo dome.” Nyateƒee, wotsrɔ̃ teƒe geɖe le ɣeyiɣi kpui aɖe ko me abe alesi Ðk. Piet van Wyk gblɔe ene be: “Anye ƒe 300 tso esime dutatɔwo va la, amegbetɔ ma fynbos ƒe agamenyigbawo kakɛkakɛ eye wotrɔe ale gbegbe be fynbos nutoa me numiemie . . . siwo nɔ anyi tso gɔmedzedzea me ƒe alafa memama 31 koe gasusɔ. Wobu mo na fynbos numiemie hamehame 39 xoxo, eye menye ŋɔdzi mee 1,033 bubu aɖewo ɖo fifia o ke womegabɔ kura o.”\nAmegbetɔ ƒe nuwɔnawo ate ŋu agblẽ kpekpeɖeŋu si Fynbos lãwo kple numiemiewo naa wo nɔewo la dome. Edze le agbalẽ si nye Table Mountain—A Natural Wonder me be: “Azɔ koe nugbagbewo kple wo nɔƒewo ŋutinunyala va le ƒomedodo manyatalenu si le fynbos lãwo kple numiemiewo dome gɔme sem. Ne numiemie aɖe megava li o la, ɖe lã siwo kpena ɖe eŋu wòtsea ku (afi ƒomeviwo, kpakpaluʋui kple adoŋgo), hã nu ayia?” Ke xe siwo le Fynbos hã ɖe? Le South Africa nugbagbeŋutinunyala C. J. Skead ƒe nya nu la, suklixewo ƒe agbenɔnɔ ɖo afɔku me le “kadodo kplikplikpli si le wo kpakple Protea ƒomeviwo dome ta.”\nNyatakaka ɖefuname ma tɔgbe si ku ɖe Fynbos nutoa me ŋu nye nusi ŋu woatsi dzi ɖo. Ke hã la, mɔkpɔkpɔ li hã na amesiwo le abe Linnaeus ene, siwo xɔa “Wɔla Dɔmenyotɔ la” dzi se. Elabena míate ŋu aka ɖe edzi be anyigba agawɔ nu eye wòaƒo se wu tsã ne Yehowa Mawu wɔ eƒe ŋugbedodo dzi eye ‘wòwɔ nuwo katã yeyee.’—Nyaɖeɖefia 21:5.\n^ mm. 5 Woma xexeame katã ɖe seƒoƒo ƒe nuto ade me. Numiemie tɔxɛ siwo le nuto siawo me dzie numiemieŋutinunyalawo nɔa te ɖo dea dzesi nutoawo. Nuto si ƒo xlã South Africa ƒe Ƒutatoa (Cape) hã nye nuto ade siawo dometɔ ɖeka.\n^ mm. 9 Daisies le seƒoƒo hatsotso si nye Asteraceae me, eye vygies, si nye alesi woyɔna na mesems le nutoa me, hã le Mesembrynathemum ƒe hatsotsoa me.\n[Anyigbatata siwo le axa 16]\nFynbos Nutoa me (edze le amadede mumu me)\n“Gladiolus” seƒoƒo 72 siwo megale anyigba ƒe akpa aɖeke o dometɔ ɖeka ƒe tata\nUna Coetzee (www.agulhasfynbos.co.za)\n“Protea” seƒoƒo aɖewo keke wu ame ƒe mo\n[Nɔnɔmetata si le axa 16, 17]\nLe Table-to ɖeɖe dzi la, wode dzesi numiemie hamehame 1,470\n“Strawberry” seƒoƒo si melɔ̃na yrɔna o\n“Daisy” ƒomevi geɖe siwo le Fynbos dometɔ ɖeka\nTable-to ƒe kpakpaluʋui dzeania koŋue wɔnɛ be seƒoƒo dzẽ ƒomevi 15 tsea ku\nNational Parks Board of South Africa\nKadodo tɔxɛ aɖe le “erica” seƒoƒo kple agoɖitsi dome\n“Proteas” seƒoƒo kple Cape suklixe nye xɔlɔ̃ veviwo\n[Nɔnɔmetata Tsoƒe si le axa 18]\nƉoe Ɖe Amewo Ɖoe Ɖe Amewo Seƒoƒowo Nɔƒe Tɔxɛ Aɖe\ng01 7/8 axa 15-18


“Se Si Le Gbedoxɔ La Ŋu”—Nu Si Míate Ŋu Asrɔ̃ Tso Ŋutega Si Ezekiel Kpɔ La Me Egbea\n“Esiae Nye Se Si Le Gbedoxɔ La Ŋu”\nNYA VEVITƆ: Gbedoxɔ si dze le ŋutegaa me—nu si Ezekiel ŋɔlimetɔwo srɔ̃ tso eme kple nu si wòfia na mí egbea\n1, 2. (a) Nu kae míesrɔ̃ tso gbedoxɔ si Ezekiel kpɔ le ŋutega me le ta si do ŋgɔ la me? (b) Nyabiase eve kawo mee míadzro le ta sia me?\nMENYE gbɔgbɔmegbedoxɔ gã si apostolo Paulo ɖɔ ƒe alafa aɖewo megbe ye Ezekiel kpɔ le ŋutega me o. Míesrɔ̃ esia le ta si do ŋgɔ la me. Míesrɔ̃e hã be taɖodzinu si le ŋutegaa ŋue nye be wòafia ale si dzidzenu siwo Mawu ɖo ɖe tadedeagu dzadzɛa ŋu la le vevie la, eƒe amewo. Ne ameawo wɔ ɖe dzidzenu mawo dzi ko hafi wo kple Yehowa dome aganɔ nyuie. Esia na míekpɔ susu si ta Yehowa te gbe ɖe nya vevi sia dzi zi eve sɔŋ le kpukpui sia ɖeɖe me be: “Esiae nye se si le gbedoxɔ la ŋu.”—Xlẽ Ezekiel 43:12.\n2 Fifia anyo be míagade ŋugble le biabia eve bubu ŋu. Gbãa: Nu vevi kawoe Yudatɔ siwo nɔ anyi le Ezekiel ƒe ŋkekea me la, anya srɔ̃ tso ŋutega sia si ku ɖe Yehowa ƒe dzidzenu siwo ku ɖe tadedeagu dzadzɛa ŋu la me? Nya sia ƒe ŋuɖoɖo akpe ɖe mía ŋu míaɖo nyabiase evelia ŋu. Ebia be: Nu kawoe ŋutegaa fia na mí le ŋkeke mamlɛ siawo siwo me nɔnɔ sesẽ la me?\nNu Kae Ame Siwo Nɔ Anyi Le Blema La Srɔ̃ Tso Ŋutegaa Me?\n3. Nu ka tae teƒe si gbedoxɔ si dze le ŋutega me nɔ le to kɔkɔ aɖe dzi la na ŋukpe lé ame siwo si dzi nyui le?\n3 Hafi míaɖo biabia gbãtɔ ŋu la, na míade ŋugble tso gbedoxɔ si dze le ŋutega me la ƒe akpa vevi aɖewo ŋu kpɔ. To kɔkɔ ŋutɔ la. Anɔ eme be ameawo tsɔ afi si gbedoxɔ si Ezekiel kpɔ le ŋutegaa me nɔ la sɔ kple Yesaya ƒe nyagblɔɖi fakɔname si ku ɖe gbugbɔgaɖɔɖoa ŋu. (Yes. 2:2) Gake nu kae wosrɔ̃ tso Yehowa ƒe aƒe si wokpɔ wònɔ to kɔkɔ ŋutɔ aɖe dzi la me? Wosrɔ̃e be ele be woado tadedeagu dzadzɛa ɖe dzi, akɔe ɖe dzi wòagbɔ ɖe sia ɖe ŋu. Le nyateƒe me la, wodo tadedeagu dzadzɛa ɖe dzi xoxo, elabena enye ɖoɖo si tso Ame si ‘ƒo mawuwo katã ta sãsãsã’ la gbɔ. (Ps. 97:9) Gake ameawo gbe nu si wòle be woawɔ la wɔwɔ. Woɖe mɔ tadedeagu dzadzɛa dome gblẽ, woɖe asi le eŋu, eye woƒo ɖii hena ƒe alafa geɖe. Esi wokpɔ be wodo Mawu ƒe aƒe kɔkɔea ɖe dzi wòva le ɖoƒe si wòle be wòanɔ eye ŋutikɔkɔe kple gãnyenye va le eŋu la, ena ŋukpe lé ame siwo si dzi nyui le.\n4, 5. Nu kae ame siwo nɔ to ɖom Ezekiel srɔ̃ tso gbedoxɔa ƒe agbo gãwo me?\n4 Agbo gãwo. Le ŋutegaa ƒe gɔmedzedze la, Ezekiel kpɔ mawudɔla si kplɔe nɔ tsa ɖim la wònɔ agboawo dzidzem. Agbo mawo kɔkɔ abe afɔ 100 ene! (Eze. 40:14) Dzɔlawo ƒe xɔviwo le wo me. Nu kae esiawo katã fia na ame siwo srɔ̃ nu tso agboawo ƒe nɔnɔme ŋu? Yehowa gblɔ na Ezekiel be: “Lé ŋku ɖe gbedoxɔ la ƒe mɔnu” ŋu. Nu ka tae? Elabena ameawo kplɔa “aʋamatsomatsotɔ siwo meɖe woƒe dzi ƒe boloyiwo ɖa o” la vaa Mawu ƒe aƒe kɔkɔe si me wosubɔna le la me. Nu kae do tso esia me? Yehowa gblɔ be: ‘Woƒo ɖi nye gbedoxɔa.’—Eze. 44:5, 7.\n5 “Aʋamatsomatsotɔ siwo meɖe woƒe . . . boloyiwo ɖa o” gbe be yewomawɔ ɖe se si Mawu de si me kɔ tso Abraham ƒe ŋkekea me ke la dzi o. (1 Mose 17:9, 10; 3 Mose 12:1-3) Gake “aʋamatsomatsotɔ siwo meɖe woƒe dzi ƒe boloyiwo ɖa o” ya tɔ nyra wu. Wodze aglã vevie, eye wogbe be yewomawɔ ɖe Yehowa ƒe mɔfiamewo dzi o. Mele be woaɖe mɔ na ame mawo tɔgbi be woage ɖe Yehowa ƒe aƒe kɔkɔe si me wosubɔna le la me o! Yehowa lé fu alakpanuwɔwɔ, eye amewo ɖe mɔ alakpanuwɔwɔ dzi ɖe edzi le eƒe aƒea me. Agboawo kple dzɔlawo ƒe xɔvi siwo dze le gbedoxɔ ƒe ŋutegaa me la te gbe ɖe nu vevi sia dzi be: Womagaɖe mɔ ɖe nu mawo tɔgbi ŋu o! Ele be woaɖo dzidzenu deŋgɔ siwo gbɔ wòle be ame naɖo la gbɔ hafi age ɖe Mawu ƒe aƒea me. Ema ko hafi Yehowa ayra woƒe subɔsubɔa.\n6, 7. (a) Aleke Yehowa zã gli si woɖo ƒo xlã gbedoxɔa ƒe gbadzaƒe la tsɔ gblɔ gbedeasi aɖe na eƒe amewo? (b) Aleke Yehowa ƒe amewo wɔ nu ɖe eƒe aƒea ŋu tsã? (Kpɔ etenuŋɔŋlɔa.)\n6 Gli si woɖo ƒo xlã gbadzaƒea. Nu si ɖe dzesi ŋutɔ le gbedoxɔ si dze le ŋutegaa me ŋue nye gli si woɖo ƒo xlã gbedoxɔ bliboa. Ezekiel gblɔ be edzidze gliawo tso akpa ɖeka yi akpa kemɛ wole dzidzeti 500 alo afɔ 5,100, si ade kilometa 1.6. (Eze. 42:15-20) Ke hã, gbedoxɔa kple xɔxɔnuawo katã le dzogoe ene me si ƒe didime nye abɔklugui 500, alo afɔ 850 pɛ ko le akpa sia akpa. Eya ta teƒe gbadzaa aɖe ƒo xlã gbedoxɔa, eye wotɔ kpɔ si nye egodotɔ ƒo xlãe. * Ðe susu ka ta?\n7 Yehowa gblɔ be: “Azɔ na woaɖe woƒe gbɔgbɔmehasiwɔwɔ kple woƒe fiawo ƒe kukuawo ɖa le gbɔnye, ekema manɔ wo dome tegbee.” (Eze. 43:9) Anye legbawo ŋue “woƒe fiawo ƒe kukuawo” ku ɖo. Eya ta Yehowa zã gbedoxɔa ƒe gbadzaƒe si woɖe fia Ezekiel le ŋutegaa me tsɔ le gbɔgblɔm be: “Miɖe ŋunyɔnu mawo katã ɖa. Migana woagogo teƒe sia o.” Eya ta ne wona woƒe subɔsubɔ le dzadzɛ la, Yehowa anɔ wo dome eye wòayra wo.\n8, 9. Nu kae amewo srɔ̃ tso nuxlɔ̃ame sesẽ si Yehowa na ŋgɔxɔlawo me?\n8 Enye nuxlɔ̃ame sesẽ na ŋgɔxɔlawo. Azɔ hã Yehowa xlɔ̃ nu ame siwo nɔ ŋgɔ xɔm le dukɔa me la vevie lɔlɔ̃tɔe. Eɖɔ Lewi vi siwo trɔ ɖa le eyome esime dukɔa va nɔ trɔ̃wo subɔm la ɖo vevie, eye wòkafu Zadok viwo, “ame siwo kpɔ [eƒe] kɔkɔeƒe la ƒe dɔwo gbɔ esime Israel tra mɔ.” Ewɔ nu ɖe wo dometɔ ɖe sia ɖe ŋu nyuie eye wòkpɔ nublanui na wo wòsɔ kple nu si wòwɔ. (Eze. 44:10, 12-16) Nenema kee wòɖɔ Israel ƒe amegãwo hã ɖo vevie.—Eze. 45:9.\n9 Yehowa to esia dzi ɖee fia eme kɔ be ame siwo le ŋusẽnɔƒewo eye woxɔa ŋgɔ la ana akɔnta ye tso ale si wowɔa woƒe dɔwoe ŋu. Womegbɔ aɖaŋuɖoɖo, ɖɔɖɔɖo kple tohehe ŋu o. Ke boŋ ele be woaxɔ ŋgɔ awɔ ɖe Yehowa ƒe dzidzenuwo dzi!\n10, 11. Nu kae ɖee fia be aboyomeawo dometɔ aɖewo srɔ̃ nane tso ŋutega si Ezekiel kpɔ la me?\n10 Ðe ame siwo trɔ gbɔ tso aboyo me la wɔ ɖe nufiame siwo le ŋutega si Ezekiel kpɔ me la dzia? Nyateƒeae nye be, míate ŋu anya nu si tututu nɔ susu me na ŋutsu kple nyɔnu nuteƒewɔla siwo nɔ anyi ɣemaɣi tso ŋutega wɔdɔɖeamedzi sia ŋu o. Ke hã, Mawu ƒe Nyaa megblɔ nu boo aɖeke tso nu si aboyome siwo trɔ gbɔ la wɔ kple ale si wobu Yehowa ƒe tadedeagu dzadzɛ la o. Ðe wowɔ ɖe nufiame siwo le Ezekiel ƒe ŋutegaa me la dzia? Wowɔe va se ɖe afi aɖe ya—elabe wo tɔ ka ɖe eme wu wo tɔgbui siwo dze aglã siwo wova ɖe aboyoe yi Babilon la tɔ.\n11 Nuteƒewɔlawo abe nyagblɔɖila Hagai kple Zakariya, nunɔla kple nugbugbɔgaŋlɔla Ezra kpakple nutodziɖula Nehemiya ku kutri vevie te gbe ɖe nufiame siwo le gbedoxɔ si Ezekiel kpɔ le ŋutega me la dzi na dukɔa. (Ezra 5:1, 2) Wofia dukɔa be ele be woado tadedeagu dzadzɛa ɖe dzi wòaxɔ nɔƒe gbãtɔ, menye ŋutilãmenuwo kple ame ŋutɔ ƒe nuwo o. (Hag. 1:3, 4) Wote gbe ɖe edzi be ele be woade bubu dzidzenu siwo dzi wòle be woazɔ ɖo le tadedeagu dzadzɛa me la dzi. Le kpɔɖeŋu me, Ezra kple Nehemiya xlɔ̃ nu ameawo ŋkubiãtɔe be ele be woanya wo srɔ̃ dutanyɔnu siwo nɔ dukɔa me tɔwo ƒe subɔsubɔ dome gblẽm la. (Xlẽ Ezra 10:10, 11; Neh. 13:23-27, 30) Ke trɔ̃subɔsubɔ ya ɖe? Esi wogbɔ tso aboyo me la, edze abe wova lé fu nu vɔ̃ si nye trɔ̃subɔsubɔ si zu mɔ̃ ɖe wo zi geɖe la ene mlɔeba. Ke nunɔlawo kple amegãwo hã ɖe? Abe ale si wòdze le ŋutega si Ezekiel kpɔ me ene la, wole ame siwo Yehowa xlɔ̃ nui eye wòɖɔ ɖo la dome. (Neh. 13:22, 28) Wo dometɔ geɖe wɔ ɖe aɖaŋuɖoɖoa dzi.—Ezra 10:7-9, 12-14; Neh. 9:1-3, 38.\nNu kae nèsrɔ̃ tso ale si wodzidze nuwo wode pɛpɛpɛ la me? (Kpɔ Memama 11)\n12. Mɔ kawo nue Yehowa yra aboyome siwo trɔ gbɔ la le?\n12 Esia na Yehowa yra eƒe amewo. Wo kple Yehowa dome va le nyuie, wonɔ lãmesẽ me eye wowɔ nuwo ɖe ɖoɖo nu na ɣeyiɣi didi aɖe. (Ezra 6:19-22; Neh. 8:9-12; 12:27-30, 43) Nu ka tae? Elabe wova nɔ zɔzɔm ɖe dzidzenu dzɔdzɔe siwo Yehowa ɖo ɖe tadedeagu dzadzɛa ŋu la dzi. Azɔ hã ame siwo si dzi nyui le la va nɔ wɔwɔm ɖe nufiame siwo le gbedoxɔ si dze le ŋutegaa me la dzi. Kpuie ko la, míate ŋu agblɔ be gbedoxɔ si Ezekiel kpɔ le ŋutegaa me la ɖe vi na aboyomeawo le mɔ vevi eve nu. (1) Ena wosrɔ̃ dzidzenu siwo dzi wòle be woazɔ ɖo le tadedeagu dzadzɛa me kple ale si woawɔ ɖe dzidzenu mawo dzi. (2) Enye nyagblɔɖi si gana kakaɖedzi wo. Nyagblɔɖia fia be woagbugbɔ tadedeagu dzadzɛa aɖo anyi, eye wògblɔ ale si Yehowa ayra eƒe amewo ne woyi edzi lé tadedeagu dzadzɛa me ɖe asi. Ke hã, míawo hã míadi be míakpɔ ŋuɖoɖo na nya sia: Ðe ŋutegaa gale eme vam egbea?\nNu Siwo Míate Ŋu Asrɔ̃ Tso Ŋutega Si Ezekiel Kpɔ La Me Egbea\nNUFIAMEÐAKA 13A: Gbedoxɔ Vovovowo, Nufiame Vovovowo\n13, 14. (a) Aleke míewɔ nya be gbedoxɔ si Ezekiel kpɔ le ŋutega me la ku ɖe míaƒe ŋkekea hã ŋu? (b) Mɔ eve kawo nue ŋutegaa ɖea vi na míawo hã le egbea? (Kpɔ aɖaka si nye 13A, “Gbedoxɔ Vovovowo, Nufiame Vovovowo.”)\n13 Ðe míate ŋu agblɔ be ŋutega si Ezekiel kpɔ la ku ɖe mía ŋu egbea? Ɛ̃! Ðo ŋku edzi be Mawu ƒe aƒe kɔkɔe si Ezekiel kpɔ le ŋutega me la nɔ “to kɔkɔ ŋutɔ aɖe dzi,” eye esia ɖi Yesaya ƒe nyagblɔɖi si gblɔ be “Yehowa ƒe aƒe ƒe to la ali ke sesĩe, akɔ ta agbɔ towo ŋu” la. Yesaya gblɔ na mí kaŋ be yeƒe nyagblɔɖia ava eme “le ŋkeke mamlɛawo me,” alo “ŋkekeawo ƒe nuwuɣi.” (Eze. 40:2; Yes. 2:2-4 etenuŋɔŋlɔ; Mika 4:1-4.) Nyagblɔɖi siawo ku ɖe ŋkeke mamlɛawo ŋu tso ƒe 1919 esime wodo tadedeagu dzadzɛa ɖe dzi, gbugbɔe ɖo te, abe ɖe wotsɔe ɖo to kɔkɔ aɖe dzi ene la ŋu. *\n14 Ekema ɖikeke mele eme o be ŋutega si Ezekiel kpɔ la ku ɖe tadedeagu dzadzɛa ŋu egbea hã. Abe ale si ko ŋutegaa ɖe vi na Yudatɔ aboyomeawo le blema ene la, nenema kee wòɖea vi na míawo hã egbea le mɔ eve nu. (1) Ena míekpɔ ale si wòle be míawɔ ɖe Yehowa ƒe dzidzenu siwo ku ɖe tadedeagu dzadzɛa ŋu la dzi. (2) Eƒo nu tso nyagblɔɖi siwo ŋu kakaɖedzi le siwo ku ɖe ale si woagbugbɔ tadedeagu dzadzɛa aɖo anyi kple Yehowa ƒe yayrawo ŋu.\nDzidzenu Siwo Ku Ðe Tadedeagu Dzadzɛa Ŋu Egbea\nNUFIAMEÐAKA 14A: Nu Siwo Míesrɔ̃ Tso Gbedoxɔ Si Ezekiel Kpɔ Le Ŋutega Me La Me\n15. Nu kae wòle be wòanɔ susu me na mí esi míele nu srɔ̃m tso gbedoxɔ si Ezekiel kpɔ le ŋutega me la me?\n15 Azɔ na míaƒo nu tso ŋutega si Ezekiel kpɔ ƒe akpa vevi aɖewo ŋu. Kpɔe ɖa le susu me be míedze Ezekiel yome esime wokplɔe nɔ tsa ɖim le gbedoxɔa me le ŋutega wɔdɔɖeamedzi ma me. Ðo ŋku edzi be menye gbɔgbɔmegbedoxɔ gã la kpɔmee míele o; ke boŋ nu siwo míate ŋu asrɔ̃ wòaɖe vi na mí le míaƒe subɔsubɔ me egbea koŋ ŋue míaƒe susu le. Nu siwo míate ŋu asrɔ̃ ƒe ɖewo ɖe?\n16. Nu kae míate ŋu asrɔ̃ tso ale si wodzidze nuwo le ŋutega si Ezekiel kpɔ la me? (Kpɔ foto si le nyati sia ƒe gɔmedzedze.)\n16 Nu ka tae wòle be woadzidze teƒea katã? Ezekiel nɔ ekpɔm esime mawudɔla si ƒe dzedzeme le abe akɔbli ene la dzidze gbedoxɔ la, gliawo, agboawo, dzɔlawo ƒe xɔviwo, xɔxɔnuawo kple vɔsamlekpuia pɛpɛpɛ. Nu gbogbo siwo wodzidze tsitotsito la awu tsɔtsɔ na ame si ava xlẽ nu tso wo ŋu ale gbegbe. (Eze. 40:1–42:20; 43:13, 14) Gake bu nu vevi siwo míate ŋu asrɔ̃ tso nu siwo wodzidze tsitotsito alea me ŋu kpɔ. Yehowa to esia dzi te gbe ɖe ale si eƒe dzidzenuwo le vevie la dzi. Eya ŋutɔe ɖo dzidzenu mawo, menye amegbetɔwo o. Ame siwo gblɔna be mɔ si dzi ame ato asubɔ Mawu mele vevie o la da ƒu wòwɔ nublanui ŋutɔ. Azɔ hã, esi wodzidze gbedoxɔa tsitotsito la, Yehowa to esia dzi ka ɖe edzi na mí be woagbugbɔ tadedeagu dzadzɛa aɖo anyi godoo. Mawu ƒe ŋugbedodowo ava eme pɛpɛpɛ abe ale si wodzidze nuawo wode pɛpɛpɛ ene. Eya ta Ezekiel to esia dzi ɖo kpe edzi be woagbugbɔ tadedeagu dzadzɛa aɖo anyi le ŋkeke mamlɛawo me godoo!\nNu kae nèsrɔ̃ tso ale si wodzidze nuwo wode pɛpɛpɛ la me? (Kpɔ Memama 16)\n17. Nu ka dzie gli si woɖo ƒo xlã gbedoxɔa ƒe gbadzaƒea ɖoa ŋkui na mí egbea?\n17 Gli si woɖo ƒo xlã gbadzaƒea. Abe ale si míegblɔe va yi ene la, Ezekiel kpɔ be wotɔ kpɔ ƒo xlã gbedoxɔ si wòkpɔ le ŋutegaa me la. Gli si woɖo ƒo xlã gbedoxɔa ɖo ŋku edzi na Mawu ƒe amewo be mele be woana nu makɔmakɔ aɖeke nagogo tadedeagu dzadzɛa ale be wòaƒo ɖi Mawu ƒe aƒea kura o. (Xlẽ Ezekiel 43:7-9.) Aɖaŋuɖoɖo ma sɔ na míawo hã egbea ŋutɔ! Esime Mawu ƒe amewo do le Babilon Gã la ƒe gbɔgbɔmeboyo si me wonɔ ƒe alafa geɖe me megbe la, Kristo ɖo kluvi nuteƒewɔla kple aɖaŋudzela le ƒe 1919 me. Tso ɣemaɣi la, Mawu ƒe amewo ku kutri ɖe asi le alakpanufiafiawo kple nuwɔna siwo dzɔ tso trɔ̃subɔsubɔ me la ŋu. Míekpɔa egbɔ be míagatsɔ nu makɔmakɔ aɖeke atsaka tadedeagu dzadzɛa o. Azɔ hã, míetsaa asi le míaƒe Fiaɖuƒe Akpatawo me o ale be míaɖe asitsanyawo ɖe vovo tso míaƒe subɔsubɔ gbɔ.—Marko 11:15, 16.\n18, 19. (a) Nu kae míate ŋu asrɔ̃ tso agbo kɔkɔ siwo nɔ gbedoxɔa ŋu si Ezekiel kpɔ le ŋutega me la me? (b) Aleke míawɔ nu ɖe ame siwo gblɔna be Yehowa ƒe dzidzenu deŋgɔwo me sẽ akpa la ŋui? Gblɔ eƒe kpɔɖeŋu.\n18 Agbo gãwo. Ne míede ŋugble tso agbo gã siwo Ezekiel kpɔ ŋu la, nu kawoe míate ŋu asrɔ̃ tso eme? Ðikeke mele eme o be ŋutegaa ƒe akpa ma fia Yudatɔ aboyomeawo be Yehowae ɖo agbe nyui nɔnɔ ƒe dzidzenu kɔkɔwo. Ne aleae wònɔ le blemaa, ke egbea ya ɖe? Míesubɔna le Yehowa ƒe gbɔgbɔmegbedoxɔ gã la me. Eya ta ɖe agbe nyui nɔnɔ si me alakpanuwɔwɔ mele o la mele vevie fifia wu oa? (Rom. 12:9; 1 Pet. 1:14, 15) Le ŋkeke mamlɛ siawo me la, Yehowa le eƒe amewo fiam vivivi be woawɔ ɖe agbe nyui nɔnɔ ƒe dzidzenuwo dzi. * Le kpɔɖeŋu me, woɖea nu vɔ̃ wɔla siwo gbe dzimetɔtrɔ la ɖa le hamea me. (1 Kor. 5:11-13) Azɔ hã dzɔlawo ƒe xɔvi siwo le agboawo ƒe mɔnu ɖoa ŋku edzi na mí egbea be womeɖea mɔ na ame siwo ŋu Yehowa mekpɔ ŋudzedze ɖo o la be woasubɔe o. Le kpɔɖeŋu me, ame si le agbe eve nɔm la ava Fiaɖuƒe Akpata me ya gake Yehowa makpɔ ŋudzedze ɖe eŋu o negbe ɖe wòtrɔ nɔnɔme hafi ko. (Yak. 4:8) Ðe esia menye ta kpɔkpɔ na tadedeagu dzadzɛa le xexe sia si me agbe nyui nɔnɔ yi to le me oa!\n19 Biblia gblɔe ɖi be xexe sia ƒe agbe nyui nɔnɔ ayi to hafi nuwuwua nava. Biblia gblɔ be: “Ame vɔ̃ɖiwo kple ameblelawo anɔ vɔɖivɔ̃ɖim ɖe edzi, woanɔ amewo flum, eye amewo hã anɔ wo flum.” (2 Tim. 3:13) Woflu ame geɖe wosusuna be Yehowa ƒe dzidzenu deŋgɔwo me sẽ akpa, wozu tsigãdzinu alo be womesɔ o. Ðe nàɖe mɔ woaflu wò hã? Le kpɔɖeŋu me, ne ame aɖe le agbagba dzem be yeana nàxɔe ase be naneke megblẽ le ŋutsu ŋutsugbɔdɔla alo nyɔnu nyɔnugbɔdɔlawo ƒe nuwɔnawo ŋu o la, àlɔ̃ ɖe edzia? Alo ɖe wò susu awɔ ɖeka kple Yehowa Mawu, ame si ƒe Nyaa gblɔe eme kɔ be ame siwo ƒoa wo ɖokuiwo ɖe nuwɔna mawo me la le “ŋukpenanuwo wɔm” la tɔa? Mawu xlɔ̃ nu mí be míagada asi ɖe agbe manyomanyo dzi o. (Rom. 1:24-27, 32) Ne nya mawo tɔgbi dze ŋgɔ mí la, anyo be míaɖo ŋku gbedoxɔ si Ezekiel kpɔ le ŋutega me kple agbo gã siwo le eŋu la dzi be: Yehowa magbɔdzɔ eƒe dzidzenu dzɔdzɔewo me, ne xexe vɔ̃ɖi sia le ezim ɖe amewo dzi be woawɔe nenema gɔ̃ hã o. Ðe míanɔ mía Fofo si le dziƒo la ƒe akpa dzi awɔ nu si sɔa?\nNe míetsɔ tadedeagu dzadzɛ na Mawu la, ke efia be míele ‘kafukafuvɔ’ sam nɛ\n20. Ŋkuɖodzinya siwo doa ŋusẽ ame kawoe “ameha gã” la me tɔwo ate ŋu akpɔ le ŋutega si Ezekiel kpɔ la me?\n20 Xɔxɔnuawo. Esi Ezekiel kpɔ gbedoxɔa ƒe xɔxɔnu gotatɔ gbadzaa la la, dzi anya dzɔe elabe Yehowa subɔla gbogbo aɖewo siwo le dzidzɔ kpɔm la ate ŋu ava ƒo ƒu ɖe afi ma. Egbea, Kristotɔwo le subɔsubɔm le gbedoxɔ si lolo wu la me. Ame siwo nye “ameha gã” la me tɔ siwo subɔna le Yehowa ƒe gbɔgbɔmegbedoxɔa ƒe xɔxɔnu gotatɔ me la kpɔnɛ be ŋkuɖodzinya siwo doa ŋusẽ ame le ŋutega si Ezekiel kpɔ la me. (Nyaɖ. 7:9, 10, 14, 15) Ezekiel kpɔe be nuɖuxɔwo le xɔxɔnuawo eye afi mae ame siwo va vɔ sa ge la ɖua lã si wotsɔ vɛ be woatsɔ asa ŋutifafavɔ la ƒe ɖe le. (Eze. 40:17) Ne míagblɔe la, wole nu ɖum kple Yehowa Mawu, eye esia fia be ŋutifafa le wo dome! Egbea la, míawo ya míesaa vɔ̃wo abe ale si Yudatɔ siwo nɔ Mose ƒe Sea te la wɔnɛ ene o. Ke boŋ míetsɔa “kafukafuvɔsa” nanɛ ne míewɔ tadedeagu dzadzɛa ƒe akpa aɖewo abe nyaŋuɖoɖo si nye míaƒe xɔse me ʋuʋu le kpekpeawo me alo ne míeɖe gbeƒã ene. (Heb. 13:15) Gbɔgbɔmenuɖuɖu si Yehowa nana mí la hã nyia mí. Mewɔ nuku o be míawo hã míesena le mía ɖokui me abe Kora vi siwo dzi ha na Yehowa be: “Ŋkeke ɖeka le wò xɔxɔnu nyo wu ŋkeke akpe ɖeka le teƒe bubu” la ene!—Ps. 84:10.\n21. Nu kae Kristotɔ amesiaminawo ate ŋu asrɔ̃ tso ŋutega si Ezekiel kpɔ ku ɖe nunɔlawo ŋu la me?\n21 Nunɔlawo. Ezekiel kpɔe be nunɔlawo kple Lewi viwo toa agbowo nu gena ɖe xɔxɔnu emetɔ la me, eye agbo siawo le abe esiwo nu ame siwo menye nunɔlawo o la tona gena ɖe xɔxɔnu gotatɔ me la ke ene. Ema nye ŋkuɖodzi nyui aɖe na ame siwo nye nunɔlawo be ele be woawo hã naɖo dzidzenu siwo Yehowa ɖo ɖe tadedeagu dzadzɛa ŋu la gbɔ. Ke egbea ɖe? Nunɔlawo ƒe ƒuƒoƒo aɖeke megale Mawu subɔlawo dome fifia o, gake wogblɔ na Kristotɔ amesiaminawo be: “Miawo la, mienye ‘dzidzime tiatia, nunɔla siwo nye fiawo.’” (1 Pet. 2:9) Nunɔla siwo nɔ anyi le blema Israel la subɔna le xɔxɔnu bubu. Egbea, womeɖe Kristotɔ amesiaminawo ɖe vovo tso wo hati subɔla bubuwo gbɔ o, ke hã, esi woxɔ wo abe viwo ene ta la, wo kple Yehowa dome le nyuie etɔxɛe. (Gal. 4:4-6) Azɔ hã, amesiaminawo ate ŋu akpɔ ŋkuɖodzinya siwo aɖe vi na wo la le ŋutega si Ezekiel kpɔ la me. Le kpɔɖeŋu me, wonya be nunɔlawo megbɔ aɖaŋuɖoɖo kple tohehe me o. Ele be Kristotɔwo katã naɖo ŋku edzi be “alẽha ɖeka” me tɔwoe mí katã míenye, eye míele subɔsubɔm le “alẽkplɔla ɖeka” te.—Xlẽ Yohanes 10:16.\n22, 23. (a) Nu kae Kristotɔ hamemetsitsi siwo li egbea ate ŋu asrɔ̃ tso amegã si ŋu woƒo nu tsoe le ŋutega si Ezekiel kpɔ me ŋu la gbɔ? (b) Nu kae ava dzɔ le etsɔme?\n22 Amegã la. Le ŋutega si Ezekiel kpɔ me la, amegã la nye ame vevi aɖe. Metso nunɔlawo ƒe toa me o, eye le ɖoɖo si wowɔ le gbedoxɔa me nu la, ele be wòanɔ nunɔlawo te. Ke hã, ele abe dzikpɔla ene na dukɔa eye wòkpena ɖe wo ŋu be woasa vɔwo. (Eze. 44:2, 3; 45:16, 17; 46:2) Eya ta enye kpɔɖeŋu na Kristotɔ hamemetsitsi siwo li egbea, siwo wɔa dɔ vevi aɖewo le hamea me. Nya lae nye be, ele be Kristotɔ hamemetsitsiwo kple dzikpɔla mɔzɔlawo nanɔ kluvi amesiamina wɔnuteƒewo te. (Heb. 13:17) Hamemetsitsiwo wɔa dɔ sesĩe be yewoakpe ɖe Mawu ƒe amewo ŋu woasa woƒe kafukafuvɔwo le Kristotɔwo ƒe kpekpewo me kple gbeadzi. (Ef. 4:11, 12) Eye hamemetsitsiwo ate ŋu asrɔ̃ nu tso ale si Yehowa gbe nya na amegã siwo nɔ Israel siwo mewɔ woƒe ŋusẽ ŋu dɔ nyuie o la me. (Eze. 45:9) Nenema kee mele be hamemetsitsiwo nabui be yewogbɔ aɖaŋuɖoɖo kple ɖɔɖɔɖo ŋu o. Ke boŋ wobɔbɔa wo ɖokuiwo wɔa mɔnukpɔkpɔ siwo le ʋuʋu ɖi be Yehowa naɖɔ yewo ɖo ale be yewoate ŋu anye alẽkplɔla kple dzikpɔla nyuiwo la ŋu dɔ.—Xlẽ 1 Petro 5:1-3.\n23 Yehowa ayi edzi aɖo dzikpɔla siwo dze, siwo lɔ̃a ame la na eƒe amewo le Paradiso si ava la me. Wole hehe nam hamemetsitsi geɖe egbea ale be woate ŋu ava nye alẽkplɔla siwo dze ana kpekpeɖeŋu le Paradisoa me. (Ps. 45:16) Ne míebu ale si ŋutsu siawo anye yayra na mí le xexe yeyea me ŋu la, ɖe dzi medzɔa mí oa? Ale si míase ŋutega si Ezekiel kpɔ kple nyagblɔɖi bubu siwo ku ɖe ale si woagbugbɔ aɖɔ nuwo ɖo ŋu la, me ava kɔ na mí wu le ɣeyiɣi nyuitɔ si Yehowa ŋutɔ ɖo la dzi. Ðewohĩ nyagblɔɖi sia ƒe akpa aɖewo ava eme le mɔ dodzidzɔnamewo nu le etsɔme, eya ta míate ŋu ase ale si woava emee gɔme keŋkeŋ fifia o. Ðeko míanɔ ŋgɔgbea kpɔm ɖa.\nNu kae agbo kɔkɔawo kple xɔxɔnuawo fia mí tso míaƒe subɔsubɔ ŋu? (Kpɔ Memama 18-21)\nYehowa Ayra Tadedeagu Dzadzɛa\n24, 25. Aleke ŋutega si Ezekiel kpɔ la ɖee fia be Yehowa ayra eƒe amewo ne woyi edzi lé tadedeagu dzadzɛa me ɖe asi?\n24 Mlɔeba la, na míagaɖo ŋku nu vevi aɖe si Ezekiel kpɔ le ŋutegaa me dzi. Yehowa va gbedoxɔ ma me le ŋutegaa me, eye wòdo ŋugbe na eƒe amewo be yeanɔ afi ma zi ale si woyi edzi lé yeƒe dzidzenu siwo ku ɖe tadedeagu dzadzɛa ŋu me ɖe asi nuteƒewɔwɔtɔe. (Eze. 43:4-9) Ŋusẽ kae Yehowa ƒe afi ma vava akpɔ ɖe eƒe amewo kple woƒe anyigbaa dzi?\n25 Ŋutegaa ɖɔ mɔ siwo nu Mawu ayra wo le la le nyagblɔɖi eve siwo naa kakaɖedzi ame la me ale: (1) Tsi aɖe nɔ sisim tso gbedoxɔa ƒe kɔkɔeƒea, ena lãwo gbɔ agbe eye wòna anyigba la wɔ nu; eye (2) woma anyigba la pɛpɛpɛ ɖe ɖoɖo tɔxɛ aɖe nu, eye gbedoxɔa kple eƒe gbadzaƒea le titina. Aleke míase nya mawo gɔme egbea? Míele agbe le ɣeyiɣi si me Yehowa va gbedoxɔa me, va kɔ eŋu, eye woda asi ɖe mɔ si deŋgɔ wu si le kɔkɔe si dzi wosubɔnɛ le la dzi. Esiae nye gbɔgbɔmegbedoxɔ gã la. (Mal. 3:1-4) Míaƒo nu tso nyagblɔɖi eve mawo siwo woɖe fia la ŋu le agbalẽ sia ƒe Ta 19 va ɖo 21 lia me.\n^ mm. 6 Yehowa di be woakpɔ vovototo le ale si eƒe amewo wɔ nu ɖe eƒe aƒe kɔkɔea ŋu le blema dome adze sii esi wògblɔ be: “Esi wotsɔ woƒe kpui ɖo nye kpui nu, kple woƒe ʋɔtrutiwo ɖo nye ʋɔtrutiwo xa, ale be gli koe tso nye kpli wo dome, eye wotsɔ woƒe ŋunyɔnu siwo wowɔ la ƒo ɖi nye ŋkɔ kɔkɔea.” (Eze. 43:8) Le blema Yerusalem la, gli koe tso Yehowa ƒe gbedoxɔa kple amewo ƒe aƒewo dome. Esi ameawo tra ɖa tso Yehowa ƒe dzidzenu dzɔdzɔeawo gbɔ la, wotsɔ woƒe nu makɔmakɔwo, woƒe trɔ̃subɔsubɔ gogo Yehowa ƒe aƒea. Yehowa meda asi ɖe nuwɔna mawo dzi kura o!\n^ mm. 13 Gbedoxɔ si Ezekiel kpɔ le ŋutega me la wɔ ɖeka kple nyagblɔɖi siwo ku ɖe ale si woagbugbɔ aɖɔ nuwo ɖo si va eme le ŋkeke mamlɛawo me la ŋu. Le kpɔɖeŋu me, de dzesi nu siwo ɖi wo nɔewo le Ezekiel 43:1-9 kple Malaki 3:1-5; Ezekiel 47:1-12 kple Yoel 3:18.\n^ mm. 18 Gbɔgbɔmegbedoxɔ gã la te dɔwɔwɔ tso ƒe 29 K.Ŋ. esi wonyrɔ Yesu ɖe tsi me eye wòdze Nunɔlagã ƒe dɔa gɔme. Ke hã, le Yesu ƒe apostoloawo ƒe ku megbe la, amewo va trɔ megbe de tadedeagu dzadzɛa le anyigba dzi ƒe alafa geɖe. Ƒe 1919 me koŋue wodo tadedeagu vavãtɔ ɖe dzi.\nNu kae Yudatɔ siwo nɔ aboyo me la srɔ̃ tso gbedoxɔ si Ezekiel kpɔ le ŋutegaa me la me?\nMɔ kawo nue gbedoxɔ si dze le ŋutegaa me la ku ɖe míaƒe ŋkekea ŋu le?\nNe èlé ŋku ɖe gbedoxɔ si Ezekiel kpɔ le ŋutega me ƒe nɔnɔmetata ŋu la, nu kae nèsrɔ̃ si nàdi be yeazã le wò ŋutɔ wò subɔsubɔ me? (Kpɔ aɖaka si nye “Nu Siwo Míesrɔ̃ Tso Gbedoxɔ Si Ezekiel Kpɔ Le Ŋutega Me La Me.”)


GBE BUBU Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Kirghiz Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Ukrainian\nNufiafia—Fukpekpe Kple Afɔku Siwo Le Eme\n“Wobia nu geɖe ŋutɔ tso nufialawo si, gake zi geɖe la, amewo . . . mekafua nufiala siwo tsɔ wo ɖokui ke ɖe woƒe kutrikuku ta o.”—Ken Eltis, Sydney, Australia, ƒe Yunivɛsiti.\nNYATEƑEE wònye be kuxi geɖe le “dɔ vevitɔ kekeake sia,” si nye alesi woyɔnɛ, la me—tso fetu madeŋgɔ dzi vaseɖe sukuxɔme nɔnɔme madeamedziwo dzi; tso agbalẽdɔ geɖe wɔwɔ dzi va ɖo sukuvi gbogbowo ƒe sukuxɔ ɖeka me nɔnɔ dzi; tso amemabumabu kple nuvlowɔwɔ dzi va ɖo dzilawo ƒe ɖekematsɔleme dzi. Aleke nufiala aɖewo kpɔa kuxi siawo gbɔe?\nMíebia gbe nufiala ene siwo tso New York City be nukae wobuna be wonye kuxi gãwo. Wo katã ɖo eŋu be: “Bubumadeameŋu.”\nLe William, si tso Kenya ƒe nya nu la, nuwo trɔ le Afrika hã le go sia me. Egblɔ be: “Ðeviwo ƒe amebubu dzi le ɖeɖem kpɔtɔ le go sia me. Esime menɔ tsitsim [ele eƒe ƒe 40-awo me fifia] la, nufialawo le amesiwo ŋu wodea bubui wu le Afrikatɔwo dome la dome. Ðevi kple ame tsitsi sia bua nufiala ɣesiaɣi be enye kpɔɖeŋuɖola. Bubudeameŋu sia dzi le ɖeɖem kpɔtɔ. Ɣetoɖoƒetɔwo ƒe nuwɔna le ŋusẽ kpɔm ɖe sɔhɛwo dzi vivivi, le Afrika kɔƒenutowo me gɔ̃ hã. Sinimawo, videowo, kple agbalẽwo naa bubumademade ŋusẽtɔwo ŋu dzena abe kalẽwɔwɔ wònye ene.”\nGiuliano, amesi fiaa nu le Italy, fa konyi be: “Aglãdzedze ƒe gbɔgbɔ, bubumademade ŋusẽtɔwo ŋu, kple tomaɖomaɖo si xɔ aƒe ɖe afisiafi la le ŋusẽ kpɔm le ɖeviwo dzi.”\nAtikevɔ̃ɖiwo Zazã Kple Nuvlowɔwɔ\nNublanuitɔe la, atikevɔ̃ɖiwo zazã va zu kuxi le sukuwo me—ale gbegbe be nufiala kple agbalẽŋlɔla aɖe si tso United States, LouAnne Johnson ŋlɔ be: ‘Mɔxexe ɖe atikevɔ̃ɖiwo zazã nu le suku ɖesiaɖe kloe ƒe nufiaɖoɖowo me, tso keke abɔdzokpo ke. Ðeviwo nya nu geɖe le atikevɔ̃ɖiwo ŋu wu ame tsitsiwo.’ Egblɔ kpee be: “Sukuvi siwo see le wo ɖokui me be dzi ɖe le yewo ƒo, womelɔ̃ yewo o, yewotsi akogo, nu ti kɔ na yewo, alo yewo mele dedie o adi kokoko be yewoate atikevɔ̃ɖiwo zazã akpɔ.”—Two Parts Textbook, One Part Love.\nKen, si nye nufiala le Australia, bia be: “Aleke míaƒe nufialawo awɔ afia nu ƒe asieke vi si edzilawo ŋutɔ fia atikevɔ̃ɖiwo zazãe, eye fifia wòva zu numame nɛ la?” Michael, si le eƒe ƒe 30-awo me, fiaa nu le suku deŋgɔ aɖe me le Germany. Eŋlɔ be: “Ku ɖe atikevɔ̃ɖiwo zazã ŋu la, mí katã míenya be nusia yia edzi; ɖeko asi mekaa ezãlawo kabakaba o.” Eƒo nu tso bubumadeameŋu ŋu eye wògblɔ be “enye nɔnɔme gbegblẽ si koŋ dzena le sukuviawo ŋu,” eye wòyi edzi be: “Wosisia nu ɖe kplɔ̃wo kple gliwo ŋu, eye wogblẽa xɔmenuwo. Nye sukuvi aɖewo ɖo nya me le kpovitɔwo gbɔ le fiasemenuwo fififi alo nu mawo tɔgbe ta. Mewɔ nuku o be fififi le sukuwo me hã bɔ!”\nAmira fiaa nu le Guanajuato State, Mexico. Egblɔ be: “Míedoa go nuvlowɔwɔ kple atikevɔ̃ɖiwo zazã ƒe numame ƒe kuxi siwo nɔa ƒomewo me si kpɔa ŋusẽ ɖe ɖeviwo dzi. Wole nɔnɔme si me wosrɔ̃a nya ƒaƒãwo kple nu gbegblẽ bubuwo la me. Kuxi gã bubu enye koɖoɖo. Togbɔ be wodea suku femaxee le afisia hã la, ele na dzilawo be woaƒle agbalẽ si me woŋlɔa nu ɖo, nuŋlɔtiwo, kple nu bubuwo. Gake nuɖuɖu enye nu vevitɔ.”\nTuwo le Sukuwo Mea?\nLe United States la, tudada ƒe nudzɔdzɔ siwo yi edzi nyitsɔ laa le sukuwo me ɖee fia be tuwo tsɔtsɔ wɔ nuvlo menye kuxi sue aɖe le dukɔ ma me o. Nyatakaka aɖe gblɔ be: “Wobu akɔnta be wotsɔa tu 135,000 yia dukɔa ƒe suku 87,125 me gbesiagbe. Be woaɖe tuwo ƒe agbɔsɔsɔ le sukuwo me dzi kpɔtɔ la, dziɖuɖumegãwo le mɔ̃ siwo wotsɔ dia tuwo, foto siwo woɖena le adzame, avu siwo wona hehe nyuie be woase tuwo ƒe ʋeʋe, sukuviwo ƒe nuwo me kaka, akɔtagbalẽviwo, kple mɔxexe ɖe akplowo tsɔtsɔ va sukui ŋu.” (Teaching in America) Dedienɔnɔ ƒe mɔnu mawo ana ame aɖe nabia be, Sukuwo ŋu míele nu ƒom le loo, alo gakpɔwoea? Nyatakakaa gblɔ kpee be wonya sukuvi siwo wu 6,000 le tuwo tsɔtsɔ va suku ta!\nIris, si nye nufiala le New York City, gblɔ na Nyɔ! ŋlɔlawo be: “Ðeviwo tsɔa tuwo yia sukuwo me dzaa. Mɔ̃ siwo wotsɔna dia tuwo mete ŋu dea dzesi wo o. Nudomegbegblẽ le sukuwo me hã nye kuxi gã bubu.”\nNɔnɔme gbegblẽ sia mee nufiala dovevienuwo nɔa kutri kum le be woafia nu ahana hehe le. Mewɔ nuku o be nufiala geɖe kpea nuteɖeamedzi kple nutikɔname ƒe fu o. Rolf Busch, si nye Nufialawo ƒe Habɔbɔ ƒe zimenɔla le Thuringia, Germany, gblɔ be: “Nufialawo ƒe akpa etɔ̃lia kloe le miliɔn ɖeka me le Germany dzea dɔ le nuteɖeamedzi ta. Nu tia akɔ na wo le dɔa wɔwɔ me.”\nÐevi Sue Siwo le Vi Dzim\nKuxi gã bubu enye ƒewuiviwo ƒe gomekpɔkpɔ le gbɔdɔdɔnuwɔnawo me. George S. Morrison, si ŋlɔ agbalẽ si nye Teaching in America gblɔ le dukɔ ma ŋu be: “Ƒewuivi siwo anɔ miliɔn ɖeka (nyɔnuvi siwo xɔ ƒe 15 va ɖo 19 dometɔ 11 le alafa ɖesiaɖe me) fɔa fu ƒe sia ƒe.” Ƒewuiviwo ƒe fufɔfɔ sɔ gbɔ le United States wu dukɔ deŋgɔ bubuawo katã.\nIris ɖo kpe nya sia dzi, amesi gblɔ be: “Nusi ko ŋu ƒewuiviwo ƒoa nu tsoe enye gbɔdɔdɔ kple kplɔ̃ɖoƒewo. Enye nusi xɔa susu me na wo. Eye fifia la, Internet le sukua ƒe kɔmpiutawo dzi! Amamaɖeɖenuwɔnawo kple kadodo kple ame vovovo ƒe mɔnue ma ʋu na wo.” Angel, si tso Madrid, Spain, ka nya ta be: “Gbɔdɔdɔ ƒe agbegbegblẽnɔnɔ nye nu ŋutɔŋutɔ le sukuviwo ƒe agbe me.” Edzɔna be sukuvi suewo gɔ̃ hã fɔa fu.”\n“Vidzikpɔla Siwo Ŋu Wokpɔa Ŋudzedze Ðo”\nNutsotso siwo nufialawo ganana enye be dzila geɖewo metsɔa woƒe agbanɔamedzi hefia nu ɖeviwo le aƒeme o. Nufialawo kpɔe be dzilawoe nye ame gbãtɔ siwo afia nu wo viwo. Ele be nudzeamewɔwɔ nadze egɔme tso aƒeme. Mewɔ nuku o be Sandra Feldman, si nye Amerika Nufialawo ƒe Habɔbɔ ƒe zimenɔla, gblɔ be: “ele be woabu nufialawo . . . abe dɔ bubu wɔlawo ke ene ke menye abe vidzikpɔla siwo ŋu wokpɔa ŋudzedze ɖo ko ene o.”\nZi geɖe la, dzilawo mekpea asi ɖe hehe siwo wonana le sukuwo me ŋu o. Leemarys si míeyɔ le nyati si do ŋgɔ me gblɔ na Nyɔ! ŋlɔlawo be: “Ne ehe ɖevi mabuame yi sukumegã gbɔ la, nu bubu si akplɔe ɖo ko enye alesi dzilawo nava dze dziwò!” Busch, amesi ƒe nya míeyɔ do ŋgɔ, gblɔ ku ɖe nuwɔwɔ kple ɖevi maɖotowo ŋu be: “Hehenana ɖeviwo le aƒeme le bubum. Magate ŋu aka ɖe edzi nenye be ɖevi akpa gãtɔ tso ƒome ɖɔʋu siwo me wonaa hehe nyuiwo le la me o.” Estela, si tso Mendoza, Argentina, gblɔ be: “Mí nufialawo míevɔ̃na na sukuviawo. Ne míena dzesi suewo wo la, woaƒu kpe mí alo adze mía dzi. Ne ʋu le mía si la, woagblẽe.”\nEkema ɖe wòwɔ nuku be nufialawo le vevem le dukɔ geɖewo mea? Vartan Gregorian, si nye Carnegie Agbalẽsrɔ̃nyawo Gbɔkpɔha le New York ƒe zimenɔla xlɔ̃ nu be: “Míaƒe suku siwo le [United States] ahiã nufiala yeye miliɔn 2.5 le ƒe ewo bubu siwo gbɔna me.” Dugã geɖewo le “nufialawo dim tso India, Ɣetoɖoƒe Indies, South Africa, Europa kple teƒe bubu ɖesiaɖe si woakpɔ nufiala nyuiwo le ko.” Esia fia be nufialawo gbɔna vɔvɔ ge le teƒe siawo hã.\nNukatae Nufialawo le Vɔvɔm?\nYoshinori, nufiala Japantɔ si fia nu ƒe 32, gblɔ be, “nufiafia enye bubudɔ aɖe si wɔlawo woxea fe nyui na, eye wodea bubu eŋu vevie le Japantɔwo dome.” Nublanuitɔe la, esia mele nenema le teƒe ɖesiaɖe o. Gregorian, si míeyɔ va yi hã gblɔ be womedea bubu si dze, kpɔa ŋudzedze hedaa akpe na nufialawo o . . . . Fetu si woxena na nufiala siwo le [United States] ƒe teƒe geɖe le sue wu esi woxena na dɔ bubu siwo me wobiana yunivɛsiti nuwuwu ƒe dzeside gbãtɔ alo evelia le la wɔlawo.”\nKen Eltis, si míeyɔ le gɔmedzedzea me, ŋlɔ be: “Nukae dzɔna ne nufialawo va de dzesii be dɔ bubu siwo mebiaa nudidi kɔkɔwo tso amewo si hafi xɔna wo o ƒe fetu sɔa gbɔ wu nufiafiadɔ? Alo ne sukuvi siwo wofia nui ɣleti wuieve siwo va yi . . . ƒe fetu sɔ gbɔ sã wu esi xɔm wole fifia alo esi woava xɔ le ƒe atɔ̃ siwo gbɔna me ate ŋu akɔkɔ wu wo tɔ? Ema nyanya gblẽa nu le nufiala ƒe bubudede eɖokui ŋu.”\nWilliam Ayers ŋlɔ be: “Womexea fetu nyui aɖeke na nufialawo o . . . Le mama dedie nu la, ga si woxena senyalawo ƒe akpa enelia, gadzikpɔlawo tɔ ƒe afã, esi medea agbatsɔʋukulawo kple tɔdziʋudzraɖoƒe dɔwɔlawo tɔ nu o ye woxena na mí. . . . Dɔ bubu aɖeke meli si bia nu geɖe de esia nu si wɔlawo woxea fetu sue na o.” (To Teach—The Journey of a Teacher) Ku ɖe nya ma ke ŋu la, Janet Reno, si nye United States ƒe senyalagã si nɔ anyi tsã, gblɔ le November 2000 me be: “Míate ŋu aɖo amewo ɖe dzinu dzi. . . . Míexea fetu gã na míaƒe kamedefefewɔlawo. Nukatae míaxe fetu nyui na míaƒe nufialawo o?”\nLeemarys gblɔ be: “Zi geɖe la, fetu ɖɔe aɖe koe woxena na nufialawo. Le ƒe siwo katã metsɔ srɔ̃ nui megbe hã la, fetu sue aɖe ko mexɔna le ƒe bliboa me le New York City afii, le xaxa kple hloloetsotso si dugã me nɔnɔ bia la me.” Valentina, si nye nufiala le St. Petersburg, Russia, gblɔ be: “Womedea bubu nufiala ƒe dɔ ŋu le fetu gome o. Fetu si woxena ɣesiaɣi medea fetu si woxena na dɔwɔla bubuwo tɔ nu o.” Marlene, si tso Chubut, Argentina, gblɔ nya ma ke tɔgbe be: “Fetu sue ƒo nɛ ɖe mía nu be míawɔ dɔ le teƒe eve alo etɔ̃, si naa míeyina afii kple afimɛ. Esia ɖea dɔ si míewɔna ƒe nyonyo dzi kpɔtɔna.” Arthur, nufiala si tso Narobi, Kenya, gblɔ na Nyɔ! ŋlɔlawo be: “Agbenɔnɔ abe nufiala ene menɔa bɔbɔe nam o, le ganya si yi edzi le sesẽm ta. Nye dɔwɔhati geɖe alɔ̃ ɖe edzi be, fetu sue ɖea dzi le amewo ƒo be woagbe míaƒe dɔa wɔwɔ.”\nDiana, si nye nufiala aɖe si tso New York City, to nyatoƒoe le agbalẽdɔ gbogbo si nɔa nufialawo dzi gaƒoƒo geɖe ŋu. Nufiala bubu aɖe ŋlɔ be: “Wonɔa nuŋɔŋlɔ, nuxexlẽ kple akɔntabubu dzi ɣesiaɣi kloe le ŋkeke ɖesiaɖe me. Dɔa ƒe akpa si ŋu wofaa konyi le wu enye: “Agbalẽdɔ geɖe wɔwɔ, agbalẽvi manyatalenu mawo kpekpeɖo—ŋkeke bliboa katã.”\nNufiala Ʋɛ, Sukuvi Geɖe\nBerthold, si tso Düren, Germany, to nyatoƒoe ma tɔgbe: “Ðeviwo sɔ gbɔ le sukuxɔ aɖewo me akpã! Sukuvi 34 ye le sukuxɔ aɖewo me le afisia. Esia fia be míate ŋu akpɔ sukuvi siwo ŋu kuxiwo le la gbɔ o. Míedea dzesi wo o. Míeŋea aɖaba ƒua woƒe nuhiahiãwo dzi.”\nLeemarys si míeyɔ va yi ɖe eme be: “Tsɔ kpe ɖe dzila ɖekematsɔlemetɔwo ŋu la, le ƒe si va yi me la nye kuxi gãtɔ enye sukuvi 35 siwo nɔ sukuxɔme. Bu agbagbadzedze be nafia nu sukuvi ƒe ade vi 35 ŋu kpɔ!”\nIris gblɔ be: “Nufialawo le vevem le New York afisia, vevietɔ na akɔnta kple dzɔdzɔmeŋutinya. Woate ŋu akpɔ dɔ nyuiwo le teƒe bubu. Eyata nufiala siwo nye amedzrowoe dua haya.”\nEdze ƒã be nufiafia nye dɔ sesẽ. Ekema nukae doa ŋusẽ nufialawo? Nukatae woyia edzi hedoa dzi? Míaƒe nyati mamlɛa adzro nyabiabia siawo me.\nWobu akɔnta be wotsɔa tu 135,000 yia suku siwo le United States gbesiagbe\nNukae Naa Nufialawo Kpɔa Dzidzedze?\nAleke nàɖe nufiala nyui gɔme? Amesi ate ŋu atrɔ asi le ɖevi ƒe susu ŋu be wòate ŋu aɖo ŋku nyawo dzi ahawɔ dodokpɔ akpɔ dzidzedze laea? Alo amesi fiaa nu be woabia nya, abu tame, ahade ŋugble yea? Amekae kpena ɖe ɖevi ŋu be wòava zu dumevi ɖɔʋu?\n“Ne mí nufialawo míede dzesii be míenye kpeɖeŋutɔwo na míaƒe sukuviwo le woƒe agbe me katã ƒe mɔ sesẽa zɔzɔ me, ne míedea asixɔxɔ kple bubu si dze na amegbetɔ wo ŋu la, ekema míele nufiala ɖɔʋu ƒe mɔa dzi. Ele bɔbɔe—hegasesẽ hã.”—To Teach—The Journey of a Teacher.\nNufiala nyui dea dzesi sukuvi ɖesiaɖe ƒe ŋutete eye wònyaa alesi wòawɔe be wòakpɔ dzidzedze. William Ayers gblɔ be: “Ele be míadi mɔ nyuitɔ, mɔ si tua ame ƒe ŋusẽwo, nuteƒekpɔkpɔwo, aɖaŋuwo, kple ŋutetewo ɖo . . . Meɖo ŋku dzila aɖe si tso Amerika ƒe kukuɖeɖe ɖe eƒe ŋutsuvi ƒe atɔ̃ vi si wona ŋkɔe be ‘tagbɔ maɖablɛtɔ’ la dzi be: ‘Amegãxi nya xevi blaene ƒe ŋkɔ kple alesi woʋuna. Enya be xefu wuietɔ̃e le hɔ̃ ƒe ble si sɔ me. Nusi wòhiã koe nye nufiala si nya eƒe ŋutetewo.’”\nHafi nufiala nate ŋu awɔ geɖe le ɖevi aɖe ŋu la, ele nɛ be wòanya nusi doa dzidzɔ nɛ alo ʋãnɛ kple nusiwo naa wòwɔa nu le mɔ tɔxɛ aɖe nu. Eye ele na nufiala ɖokuitsɔsavɔla be wòalɔ̃ ɖeviwo.\nÐe Wòle Be Nusɔsrɔ̃ Nanye Nukokoedoname Ɣesiaɣia?\nNufiala William Ayers ŋlɔ nukpɔsusu totrowo ewo siwo ku ɖe nufiafia ŋu. Wo dometɔ ɖekae nye: “Nufiala nyuiwo naa nusɔsrɔ̃ nyea nukokoedoname.” Eyi edzi be: “Nukokoe ɖea ame ƒe susu ɖa, edoa dzidzɔ na ame. Fefewɔla ɖia kokoe. Fefe ate ŋu aɖi kokoe. Nusɔsrɔ̃ ate ŋu axɔ ame ƒe susu, alé susu na ame, awɔ nuku, atɔtɔ ame, eye wòavivi ame nu vevie. Ne nusɔsrɔ̃ nye dzidzɔdonamenu la, ke enyo. Gake mele be wòanɔ nenema o.” Egblɔ kpee be: “Nufiafia bia sidzedze, ŋutete, aɖaŋu, nuŋububu, kple nugɔmesese geɖe ŋutɔ—eye vevietɔ wu la, nuŋubula si tsɔa ɖe le eme na ame.”—To Teach—The Journey of a Teacher.\nSumio, si tso Nagoya City, Japan, de dzesi kuxi sia le eƒe sukuviwo ŋu: “Sukukɔkɔdela geɖewo mekpɔa dzidzɔ le naneke ŋu wu dzidzɔdonamenu siwo mebia kutrikuku aɖeke o.”\nRosa, si nye sukuviwo ƒe aɖaŋuɖola si tso Brooklyn, New York, gblɔ be: “Nɔnɔme si bɔ ɖe sukuviawo katã dome enye nusɔsrɔ̃ tea ɖeɖi ame ŋu. Nufiala ƒe nya va ti ame. Wobunɛ be ele be nusianu nanye fefe. Woŋlɔe be be alesi nèdze agbagba ɖe nusɔsrɔ̃ ŋue ana nanyae.”\nFefe vivivo nana wòsesẽna sɔhɛwo be woaku kutri ahatsɔ nuwo asa vɔ. Sumio, si míeyɔ va yi, gblɔ be: “Vevietɔ wu la, wometea ŋu bua nuwo ŋu yia ŋgɔ o. Sukukɔkɔdela ʋɛ aɖewo koe bua eŋu be kutrikuku fifia aɖe vi na yewo le etsɔme.”\n‘Atikevɔ̃ɖiwo zazã bɔ gake ƒã hafi wodea dzesii.’—MICHAEL, GERMANY\n“Míedoa go nuvlowɔwɔ kple atikevɔ̃ɖiwo zazã ƒe numame ƒe kuxi siwo nɔa ƒomewo me.”—AMIRA, MEXICO\n“Ele be woabu nufialawo . . . abe dɔ bubu wɔlawo ke ene ke menye abe vidzikpɔla siwo ŋu wokpɔa ŋudzedze ɖo ko ene o.”—SANDRA FELDMAN, AMERIKA NUFIALAWO ƑE HABƆBƆ ƑE ZIMENƆLA\nƉoe Ɖe Amewo Ɖoe Ɖe Amewo Nufiafia—Fukpekpe Kple Afɔku Siwo Le Eme\ng02 3/8 axa 7-11